Ftehim ta’ Sħubija Volontarja bejn l-Unjoni Ewropea u r-Repubblika tal-Liberja dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-Unjoni Ewropea



Official Journal L 191 , 19/07/2012 P. 0003 - 0090



Ftehim ta’ Sħubija Volontarja bejn l-Unjoni Ewropea u r-Repubblika tal-Liberja dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-Unjoni Ewropea L-UNJONI EWROPEA minn hawn ’il quddiem imsejħa "l-Unjoni", u IR-REPUBBLIKA TAL-LIBERJA, minn hawn ’il quddiem imsejħa "il-Liberja", minn hawn ’il quddiem flimkien imsejħa "il-Partijiet", FILWAQT LI JIKKUNSIDRAW ir-relazzjoni ta’ ħidma mill-qrib bejn l-Unjoni u l-Liberja, b’mod partikolari fil-kuntest tal-Ftehim ta’ Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit- 23 ta’ Ġunju 2000 [1], rivedut fil-Lussembrugu fil- 25 ta' Ġunju 2005, minn hawn ’il quddiem imsejjaħ "il-Ftehim ta' Cotonou"; FILWAQT LI JIKKUNSIDRAW il-Komunikazzjoni mill-Kummissjoni lill-Kunsill u lill-Parlament Ewropew dwar Pjan ta’ Azzjoni tal-UE għall-Infurzar tal-Liġi tal-Foresti, il-Governanza u l-Kummerċ (FLEGT) [2] bħala l-ewwel pass lejn l-indirizzar tal-kwistjoni urġenti tal-qtugħ illegali tas-siġar u l-kummerċ assoċjat; WARA LI KKUNSIDRAW l-importanza tal-prinċipji stabbiliti fid-Dikjarazzjoni ta’ Rio tal-1992 fil-kuntest tal-assigurazzjoni tal-ġestjoni sostenibbli tal-foresti, u b’mod partikolari, tal-Prinċipju 10 dwar l-importanza tal-għarfien u l-parteċipazzjoni tal-pubbliku fi kwistjonijiet ambjentali u tal-Prinċipju 22 dwar ir-rwol essenzjali tan-nies indiġeni u komunitajiet oħra lokali fil-ġestjoni u l-iżvilupp ambjentali; FILWAQT LI JIKKUNSIDRAW id-Dikjarazzjoni Awtoritattiva li Mhux Legalment Vinkolanti tal-Prinċipji għal Kunsens Globali dwar il-ġestjoni, il-konservazzjoni u l-iżvilupp sostenibbli tat-tipi kollha ta' foresti tal-1992 u l-adozzjoni reċenti mill-Assemblea Ġenerali tan-Nazzjonijiet Uniti ta’ Strument li Mhux Legalment Vinkolanti dwar it-tipi kollha ta’ foresti [3]; WARA LI KKUNSIDRAW il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES) u b’mod partikolari, ir-rekwiżit li permessi tal-esportazzjoni CITES maħruġa mill-partijiet ta’ CITES għal kampjuni ta’ speċi elenkati fl-Annessi I, II jew III jingħataw biss taħt ċerti kondizzjonijiet, inkluż li tali kampjuni ma jkunux inkisbu bi ksur tal-liġijiet ta’ dak l-Istat għall-protezzjoni tal-fawna u l-flora; FILWAQT LI JIKKUNSIDRAW l-importanza mogħtija mill-Partijiet lill-objettivi ta’ żvilupp miftiehma fuq livell internazzjonali u lill-Għanijiet ta’ Żvilupp tal-Millennju tan-Nazzjonijiet Uniti; FILWAQT LI JAFFERMAW MILL-ĠDID l-importanza mogħtija mill-Partijiet lill-prinċipji u lir-regoli li jirregolaw is-sistemi ta' kummerċ multilaterali, b'mod partikolari d-drittijiet u l-obbligi previsti fil-Ftehim Ġenerali dwar it-Tariffi u l-Kummerċ (GATT) tal-1994 u l-ftehimiet multilaterali l-oħra li jistabbilixxu l-Organizzazzjoni Dinjija tal-Kummerċ (WTO) kif ukoll il-ħtieġa li jiġu applikati b’mod trasparenti u mhux diskriminatorju; WARA LI KKUNSIDRAW ir-Regolament tal-Kunsill (KE) Nru 2173/2005 tal- 20 ta’ Diċembru 2005 dwar l-istabbiliment ta’ skema ta’ liċenzjar FLEGT għall-importazzjoni ta’ injam fil-Komunità Ewropea [4]; FILWAQT LI JIKKUNSIDRAW il-qafas stabbilit mil-Liġi Nazzjonali tal-Liberja tar-Riforma tal-Foresti [5] li jibbilanċja l-prijoritajiet f’kompetizzjoni kummerċjali, komunitarji u ta’ konservazzjoni li qed jintużaw, il-ġestjoni u l-protezzjoni tar-riżorsi tal-foresti, u b'hekk jippromwovi l-użu effettiv fil-preżent ta' riżorsi tal-foresti għall-iżvilupp ekonomiku, filwaqt li fl-istess ħin jiżgura li r-riżorsi tal-foresti ser ikunu disponibbli għall-benefiċċju ta’ ġenerazzjonijiet futuri; FILWAQT LI JIRRIKONOXXI aktar ir-rikonoxximent tal-Liberja tal-importanza tal-parteċipazzjoni tal-pubbliku u t-trasparenza fl-użu sostenibbli tal-foresti u l-governanza tagħhom, inkluż l-allokazzjoni ta' liċenzji tal-foresti, il-promozzjoni ta' operazzjonijiet li ma jagħmlux ħsara lill-ambjent u l-monitoraġġ ta' konformità ma’ rekwiżiti fiskali u rekwiżiti regolatorji oħra; FILWAQT LI JIRRIKONOXXU li s-sistema tal-assigurazzjoni tal-legalità tal-Liberja hija mfassla sabiex tiġi żgurata l-legalità tal-prodotti kollha tal-injam esportati mil-Liberja għal kwalunkwe parti tad-dinja u bil-għan li jiġi applikat jew estiż ir-rekwiżit ta’ legalità għall-prodotti kollha tal-injam użati fis-suq domestiku; FILWAQT LI JIKKUNSIDRAW l-isforzi magħmula mil-Liberja sabiex tippromwovi l-ġestjoni sostenibbli tal-foresti u tal-organiżmi slavaġ fit-territorju nazzjonali kollu tagħha u, b'mod partikolari, sabiex tiżgura l-legalità tal-flussi kollha tal-injam; FILWAQT LI JIRRIKONOXXU aktar il-kontribuzzjoni li l-implimentazzjoni ta' ftehim ta' sħubija volontarja FLEGT se tagħmel fil-ġlieda kontra t-tibdil fil-klima, f’konformità mal-isforzi sabiex jitnaqqsu l-emissjonijiet mid-deforestazzjoni u d-degradazzjoni tal-foresti (REDD+) billi titrawwen l-infurzar tal-liġi u l-governanza tal-foresti; FILWAQT LI JIKKUNSIDRAW l-importanza mogħtija mill-Partijiet lill-parteċipazzjoni tas-soċjetà ċivili, tas-settur privat u tal-popolazzjonijiet lokali residenti għas-suċċess tal-politika ta' governanza tal-foresti, b'mod partikolari permezz ta' konsultazzjonijiet u l-għoti ta' informazzjoni lill-pubbliku, B’DAN FTIEHMU KIF ĠEJ: Artikolu 1 Għan L-għan ta’ dan il-Ftehim, konsistenti mal-impenn komuni tal-Partijiet li jiġġestixxu b’mod sostenibbli t-tipi kollha ta’ foresti, huwa li jipprovdi qafas legali bl-iskop li jiżgura li l-importazzjonijiet kollha fl-Unjoni mil-Liberja ta’ prodotti tal-injam koperti minn dan il-Ftehim ġew prodotti legalment u, b’hekk, li jippromwovi l-kummerċ fil-prodotti tal-injam. Barra minn hekk, dan il-Ftehim jipprovdi bażi għal djalogu u kooperazzjoni bejn il-Partijiet għall-faċilitazzjoni u l-promozzjoni tal-implimentazzjoni sħiħa ta’ dan il-Ftehim u t-tisħiħ tal-infurzar tal-liġi u l-governanza tal-foresti. Artikolu 2 Definizzjonijiet Għall-finijiet ta' dan il-Ftehim, għandhom japplikaw id-definizzjonijiet li ġejjin: (a) "importazzjoni fl-Unjoni" tfisser ir-rilaxx għal ċirkolazzjoni ħielsa fl-Unjoni skont l-Artikolu 79 tar-Regolament tal-Kunsill (KEE) Nru 2913/92 tat- 12 ta’ Ottubru 1992 li jwaqqaf il-Kodiċi Doganali tal-Komunità [6] ta’ prodotti tal-injam li ma jistgħux jiġu kklassifikati bħala "merkanzija ta’ natura mhux kummerċjali" kif definit fl-Artikolu 1(6) tar-Regolament tal-Kummissjoni (KEE) Nru 2454/93 tat- 2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju [7]; (b) "esportazzjoni" tfisser il-ħruġ jew l-irtirar fiżiku ta’ prodotti tal-injam minn kwalunkwe parti tat-territorju ġeografiku tal-Liberja, għajr il-prodotti tal-injam fi tranżitu fil-Liberja; (c) "injam fi tranżitu" tfisser kwalunkwe prodott tal-injam li joriġina minn pajjiż terz, li jidħol fit-territorju tal-Liberja taħt il-kontroll doganali u joħroġ taħt l-istess forma waqt li jzomm il-pajjiż tal-oriġini tiegħu; (d) "prodotti tal-injam" tfisser il-prodotti elenkati fl-Anness I; (e) "kodiċi HS" tfisser kodiċi ta’ erba' jew sitt numri, kif stabbilita fis-Sistema Armonizzata għad-Deskrizzjoni u l-Kodifika tal-Komodità stabbilita permezz tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika tal-Komodità tal-Organizzazzjoni Dinjija Doganali; (f) "liċenzja FLEGT" tfisser dokument li jikkonferma li konsenja tkun ġejja minn sors legali u hija vverifikata skont il-kriterji stabbiliti f'dan il-Ftehim. Liċenzja FLEGT tista’ tkun fuq karta jew fil-forma elettronika; (g) "awtorità tal-liċenzji" tfisser l-awtorità maħtura mil-Liberja biex toħroġ u tivvalida l-liċenzji FLEGT; (h) "awtoritajiet kompetenti" tfisser l-awtoritajiet maħtura mill-Istati Membri tal-Unjoni biex jirċievu, jaċċettaw u jivverifikaw il-liċenzji FLEGT; (i) "konsenja" tfisser kwantità ta’ prodotti tal-injam koperta minn liċenzja FLEGT li tintbagħat minn konsenjatur jew trasportatur mil-Liberja u hija ppreżentata għar-rilaxx għaċ-ċirkolazzjoni ħielsa f’uffiċċju doganali fl-Unjoni; (j) "injam prodott legalment" tfisser prodotti tal-injam akkwistati, prodotti u kkumerċjalizzati permezz ta’ proċessi li jikkonformaw mad-dispożizzjonijiet statutorji u regolatorji fis-seħħ fil-Liberja, kif stabbilit fl-Anness II; (k) "ir-rilaxx għaċ-ċirkolazzjoni ħielsa" tfisser proċedura doganali tal-Unjoni li tagħti l-istatus doganali ta' merkanzija tal-Unjoni lil merkanzija li mhijiex mill-Unjoni (b'referenza għar-Regolament (KEE) Nru 2913/92), li jimplika l-ġbir ta' kwalunkwe dazju dovut għall-importazzjoni; il-ġbir, kif xieraq, ta' imposti oħra; l-applikazzjoni tal-miżuri ta' politika kummerċjali u l-projbizzjonijiet u r-restrizzjonijiet; u t-twettiq ta' formalitajiet oħra previsti fir-rigward tal-importazzjoni tal-merkanzija; (l) "il-Kummissjoni Ewropea" tfisser l-istituzzjoni tal-Unjoni imsemmija fl-Artikoli 13(1) u 17 tat-Trattat dwar l-Unjoni Ewropea li, fost kompiti oħra, tiżgura r-rappreżentazzjoni esterna tal-Unjoni u teżerċita funzjonijiet ta’ koordinazzjoni, eżekuttivi u ta’ ġestjoni. Artikolu 3 Skema ta’ liċenzjar FLEGT 1. Skema ta' Liċenzji dwar l-Infurzar tal-Liġi tal-Foresti, il-Governanza u l-Kummerċ (minn hawn ’il quddiem imsejħa ‘l-iskema ta' liċenzji FLEGT’) b'dan hija stabbilita bejn il-Partijiet. Hija tistabbilixxi sett ta' proċeduri u rekwiżiti bil-għan li jkunu vverifikat u ċċertifikat, permezz ta' liċenzji FLEGT, li l-prodotti tal-injam li jiġu kkunsinjati lejn l-Unjoni jkunu ġew prodotti jew akkwistati legalment. Skont ir-Regolament (KE) Nru 2173/2005 u dan il-Ftehim, l-Unjoni għandha taċċetta dawn il-konsenji mil-Liberja għall-importazzjoni fl-Unjoni biss jekk ikunu koperti minn liċenzji FLEGT. 2. L-iskema tal-liċenzji FLEGT għandha tapplika għall-prodotti tal-injam elenkati fl-Anness I. Artikolu 4 Awtorità tal-liċenzji 1. Il-Liberja għandha taħtar l-awtorità tal-liċenzji tagħha (minn hawn ’il quddiem imsejħa "l-awtorità tal-liċenzji") u tinnotifika d-dettalji tal-kuntatt tal-awtorità tal-liċenzji lill-Kummissjoni Ewropea. Iż-żewġ Partijiet għandhom jagħmlu din l-informazzjoni disponibbli għall-pubbliku. 2. L-awtorità tal-liċenzji għandha tivverifika li l-prodotti tal-injam ikunu ġew prodotti legalment skont il-leġislazzjoni elenkata fl-Anness II. Skont it-termini stabbiliti fl-Anness II, hija għandha toħroġ liċenzji FLEGT li jkopru konsenji ta’ injam prodott jew akkwistat legalment għall-esportazzjoni lejn l-Unjoni. 3. L-awtorità tal-liċenzji m’għandhiex toħroġ liċenzji FLEGT għal kwalunkwe prodott tal-injam li huwa kompost minn, jew li jinkludi, prodotti tal-injam importati fil-Liberja minn pajjiż terz ħlief jekk jintwera li l-prodott tal-injam ikun ġie prodott u esportat skont il-liġijiet tal-pajjiż terz ikkonċernat u jkun ikkonforma mal-Anness II ta' dan il-Ftehim u ma' kwalunkwe regolament li jirregola l-importazzjoni ta’ prodotti tal-injam fil-Liberja. 4. L-awtorità tal-liċenzji għandha tistabbilixxi u tagħmel disponibbli pubblikament il-proċeduri tagħha għall-ħruġ tal-liċenzji FLEGT. Hija għandha żżomm ukoll rekords tal-konsenji kollha koperti mil-liċenzji FLEGT u, f’konformità mal-leġislazzjoni nazzjonali dwar il-protezzjoni tad-dejta, għandha tagħmel dawn ir-rekords disponibbli għall-finijiet ta’ monitoraġġ indipendenti, waqt li tirrispetta l-kunfidenzjalità tal-informazzjoni li hija proprjetà tal-esportaturi. Artikolu 5 Awtoritajiet kompetenti tal-Unjoni 1. Il-Kummissjoni Ewropea għandha tgħarraf lil-Liberja bid-dettalji ta' kuntatt tal-awtoritajiet kompetenti maħtura mill-Istati Membri tal-Unjoni. Iż-żewġ Partijiet għandhom jagħmlu din l-informazzjoni disponibbli għall-pubbliku. 2. L-awtoritajiet kompetenti għandhom jivverifikaw li kull konsenja tiġi koperta minn liċenzja FLEGT valida qabel ma jirrilaxxaw dik il-konsenja għal ċirkolazzjoni ħielsa fl-Unjoni. Ir-rilaxx tal-konsenja jista’ jiġi sospiż u l-konsenja miżmuma fejn ikun hemm dubji fir-rigward tal-validità tal-liċenzja FLEGT. Il-proċeduri li jirregolaw ir-rilaxx għaċ-ċirkolazzjoni ħielsa fl-Unjoni ta’ konsenji koperti minn liċenzja FLEGT huma deskritti fl-Anness III. 3. L-awtoritajiet kompetenti għandhom iżommu u jippubblikaw kull sena rekord tal-liċenzji FLEGT li jirċievu. 4. Skont il-leġislazzjoni nazzjonali dwar il-protezzjoni tad-dejta, l-awtoritajiet kompetenti għandhom jagħtu lil persuni jew korpi maħtura mil-Liberja bħala awditur indipendenti, aċċess għad-dokumenti u d-dejta rilevanti. 5. Madankollu, fejn l-injam u l-prodotti derivati mill-ispeċijiet elenkati fl-Appendiċijiet tal-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES) u koperti minn liċenzja FLEGT jidħlu fl-Unjoni, għandhom jgħaddu minn eżami stipulat fir-Regolament tal-Kunsill (KE) Nru 338/97 tad- 9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom [8]. L-iskema ta' liċenzji FLEGT għandha madankollu tipprovdi assigurazzjoni tal-ħsad legali ta' dawn il-prodotti. Artikolu 6 Liċenzji FLEGT 1. Il-liċenzji FLEGT għandhom jinħarġu mill-awtorità tal-liċenzji bħala mezz ta’ ċertifikazzjoni li l-prodotti tal-injam ikunu ġew prodotti jew akkwistati legalment. 2. Il-liċenzji FLEGT għandhom jitfasslu u jimtlew bl-Ingliż. 3. Il-Partijiet jistgħu, bi qbil, jistabbilixxu sistemi elettroniċi għall-ħruġ, it-trażmissjoni u r-riċezzjoni tal-liċenzji FLEGT. 4. Il-proċedura għall-ħruġ tal-liċenzji FLEGT u l-ispeċifikazzjonijiet tekniċi huma stabbiliti fl-Anness IV. Artikolu 7 Definizzjoni ta’ injam prodott legalment Għall-finijiet ta’ dan il-Ftehim, qed tiġi stabbilita definizzjoni ta’ "injam prodott legalment" fl-Artikolu 2 u l-Anness II. Id-definizzjoni tistabbilixxi l-leġislazzjoni nazzjonali u regolamenti ta’ akkompanjament tal-Liberja li jridu jiġu mħarsa qabel ma l-prodotti tal-injam ikunu jistgħu jiġu koperti mil-liċenzja FLEGT. L-Anness II jinkludi wkoll "tabelli ta" legalità’ flimkien ma’ "indikaturi ta" legalità’ u "verifikaturi ta" legalità’ u proċeduri ddettaljati ta’ verifika li jridu jiġu segwiti sabiex tiġi determinata l-konformità mal-liġi tal-Liberja. Artikolu 8 Verifika ta’ injam prodott legalment 1. Il-Liberja għandha tistabbilixxi sistema biex tivverifika li l-injam ikun ġie prodott jew akkwistat legalment u biex tiżgura li l-konsenji verifikati bħala tali biss jiġu esportati lejn l-Unjoni. Din is-sistema għall-verifika tal-legalità għandha tinkludi kontrolli tal-konformità sabiex tiġi pprovduta assigurazzjoni li l-injam u l-prodotti derivati destinati għall-esportazzjoni lejn l-Unjoni jkunu ġew prodotti jew akkwistati legalment u li l-liċenzji FLEGT ma jkunux inħarġu għal konsenji tal-injam li ma jkunux ġew prodotti jew akkwistati legalment, jew li l-oriġini tagħhom ma tkunx magħrufa. Is-sistema għandha tinkludi wkoll proċeduri bl-għan li jiġi żgurat li l-injam ta' oriġini illegali jew mhux magħrufa ma jidħolx fil-katina tal-provvista. 2. Is-sistema ta' verifika li l-konsenji tal-prodotti tal-injam ikunu ġew prodotti legalment hija deskritta fl-Anness II. Artikolu 9 Applikazzjoni tal-iskema ta’ liċenzjar FLEGT għall-prodotti tal-injam mhux esportati lejn l-Unjoni 1. Il-Liberja għandha timpenja ruħha biex tivverifika l-legalità tal-injam esportat lejn swieq li mhumiex fl-Unjoni, tal-injam mibjugħ fis-swieq domestiċi tiegħu u tal-injam importat permezz, fejn ikun possibbli, tas-sistemi tal-verifika tal-legalità żviluppati għall-implimentazzjoni ta’ dan il-Ftehim. 2. Bħala sostenn għal dawn l-isforzi, l-Unjoni, bi djalogu mal-partijiet interessati, għandha tinkoraġġixxi l-użu tas-sistemi żvilupppati għall-implimentazzjoni ta' dan il-Ftehim għal kummerċ fi swieq internazzjonali oħra u ma' pajjiżi terzi. Artikolu 10 Konsultazzjonijiet dwar il-validità tal-liċenzji 1. F’każ li jinħolqu dubji dwar il-validità ta’ kwalunkwe liċenzja, l-awtorità kompetenti kkonċernata tista’ titlob fil-pront lill-awtorità tal-liċenzji informazzjoni addizzjonali u tfittex aktar kjarifika. Jekk l-awtorità tal-liċenzji ma tweġibx fi żmien 21 jum kalendarju mid-data ta’ meta tirċievi t-talba għal informazzjoni addizzjonali, l-awtorità kompetenti għandha taġixxi skont il-leġislazzjoni nazzjonali applikabbli tagħha u m’għandhiex taċċetta l-liċenzja. Jekk, wara li tiġi provduta l-informazzjoni addizzjonali u aktar investigazzjoni, jiġi stabbilit li l-informazzjoni fuq il-liċenzja ma tikkorrispondix mal-konsenja, l-awtorità kompetenti għandha taġixxi skont il-leġislazzjoni nazzjonali fis-seħħ u m’għandhiex taċċetta l-liċenzja. L-awtorità tal-liċenzji trid tiġi infurmata fil-pront bil-miktub b’kull nuqqas ta’ aċċettazzjoni ta’ liċenzja FLEGT flimkien mar-raġuni għan-nuqqas ta’ aċċettazzjoni. 2. F’każ li jkun hemm nuqqas ta’ qbil jew diffikultajiet persistenti fir-rigward tal-konsultazzjonijiet li jikkonċernaw il-liċenzji FLEGT, il-kwistjoni tista’ tiġi rriferita lill-Kumitat Konġunt tal-Implimentazzjoni. Artikolu 11 Awditur indipendenti 1. Il-Partijiet jiftiehmu dwar il-ħtieġa li jimpjegaw is-servizzi ta’ awditur indipendenti għal perijodi ta’ żmien miftiehma biex jikkontrollaw il-prestazzjoni u l-effikaċja tal-iskema tal-liċenzji FLEGT kif stabbilita fl-Anness V. 2. Il-Liberja għandha tqabbad is-servizzi ta’ awditur indipendenti, wara li tikkonsulta mal-Unjoni. 3. L-awditur indipendenti għandu jirreferi l-ilmenti li jitqajmu matul ix-xogħol tiegħu lill-Kumitat Konġunt tal-Implimentazzjoni. 4. L-awditur indipendenti għandu jiippreżenta l-osservazzjonijiet tiegħu lill-Partijiet f’rapporti skont il-proċedura deskritta fl-Anness V. Ir-rapporti tal-awditur indipendenti għandhom jiġu ppubblikati skont il-proċedura stabbilita fl-Anness V. 5. Il-Partijiet għandhom jiffaċilitaw ix-xogħol tal-awditur indipendenti, inkluż billi jiżguraw li dan tal-aħħar ikollu aċċess fit-territorju ta’ kull Parti għall-informazzjoni meħtieġa għat-twettiq tal-funzjonijiet tiegħu. Madankollu, Parti tista’, skont il-leġislazzjoni tagħha dwar il-protezzjoni tad-dejta, iżżomm kwalunkwe informazzjoni li m'għandhiex permess li tiżvela. Artikolu 12 Irregolaritajiet Il-Partijiet għandhom jinfurmaw lil xulxin jekk jissuspettaw jew ikunu sabu evidenza ta’ kwalunkwe evażjoni jew irregolarità fl-iskema ta' liċenzjar FLEGT, inkluż b’rabta ma’ dan li ġej: (a) aġġirament tal-kummerċ, inkluż bit-teħid ta’ rotta ġdida tal-kummerċ mil-Liberja lejn l-Unjoni permezz ta’ pajjiż terz, fejn hemm raġuni li wieħed jemmen li dan sar bl-intenzjoni li jiġi evitat il-liċenzjar; (b) liċenzji FLEGT li jkopru l-prodotti tal-injam li jinkludu importazzjonijiet minn sorsi suspettużi f’pajjiżi terzi; jew (c) frodi fil-kisba jew l-użu tal-liċenzji FLEGT. Artikolu 13 Data tal-operazzjoni tal-iskema ta' liċenzjar FLEGT 1. Il-Partijiet għandhom jiftiehmu dwar data minn meta l-iskema ta' liċenzjażr FLEGT għandha tibda topera. 2. It-tnedija tal-ħruġ tal-liċenzji FLEGT għandha tiġi preċeduta minn evalwazzjoni teknika konġunta, li l-għanijiet u l-kriterji tagħha huma stabbiliti fl-Anness VI. L-evalwazzjoni għandha tiddetermina li l-assigurazzjoni tal-legalità li hija l-bażi tal-iskema ta' liċenzjar FLEGT tissodisfa b’mod adegwat il-funzjonijiet tagħha u li s-sistemi fl-Unjoni Ewropea għar-riċezzjoni, il-verifika u l-aċċettazzjoni tal-liċenzji FLEGT huma stabbiliti. Artikolu 14 Skeda għall-implimentazzjoni ta' dan il-Ftehim 1. Il-Partijiet jaqblu fuq l-iskeda tal-implimentazzjoni stabbilita fl-Anness VII. 2. Il-Partijiet, permezz tal-Kumitat Konġunt tal-Implimentazzjoni, għandhom jevalwaw il-progress tal-implimentazzjoni b’referenza għall-iskeda stabbilita fl-Anness VII. Artikolu 15 Miżuri ta' sostenn 1. Il-Partijiet identifikaw l-oqsma indikati fl-Anness VIII bħala dawk fejn hemm il-ħtieġa għal riżorsi tekniċi u finanzjarji addizzjonali biex jiġi applikat dan il-Ftehim. 2. Il-provvista ta’ dawn ir-riżorsi għandha tkun soġġetta għall-proċeduri normali tal-Unjoni u l-Istati Membri tagħha għall-ipprogrammar tal-assistenza lil-Liberja u għall-proċeduri baġitarji tal-Liberja stess. 3. Il-Partijiet għandhom jikkunsidraw il-ħtieġa ta’ arranġament konġunt fejn il-finanzjament u l-kontribuzzjonijiet tekniċi tal-Kummissjoni Ewropea u tal-Istati Membri tal-Unjoni Ewropea jiġu kkoordinati biex isostnu dawn il-proċessi. 4. Il-Liberja għandha tiżgura li l-infurzar tal-kapaċitajiet għall-implimentazzjoni ta’ dan il-Ftehim ikun inkluż fl-istrumenti nazzjonali tal-ippjanar, bħall-istrateġiji ta’ tnaqqis tal-faqar u l-baġits. 5. Il-Partijiet għandhom jiżguraw li l-attivitajiet assoċjati mal-implimentazzjoni ta' dan il-Ftehim jiġu koordinati mal-inizjattivi ta’ żvilupp rilevanti, eżistenti jew futuri bħal, fost oħrajn, dawk li jsostnu l-azzjoni sabiex jintaqqsu l-emissjonijiet mid-deforestazzjoni u d-degradazzjoni tal-foresti (REDD+). 6. Il-provvista ta’ riżorsi addizzjonali għandha tkun soġġetta għall-proċeduri li jirregolaw l-għajnuna tal-Unjoni, kif stabbilita fil-Ftehim ta’ Cotonou, u għal dawk li jirregolaw l-għajnuna bilaterali mogħtija lil-Liberja mill-Istati Membri tal-Unjoni. Artikolu 16 Involviment tal-partijiet interessati fl-implimentazzjoni ta' dan il-Ftehim 1. Skont il-Liġi Nazzjonali tal-Liberja tar-Riforma tal-Foresti relatata mal-ġestjoni parteċipatorja tar-riżorsi tal-foresti, il-Liberja għandha tiżgura li l-implimentazzjoni u l-monitoraġġ ta’ dan il-Ftehim isiru f’konsultazzjoni mal-partijiet interessati rilevanti, inkluż l-industrija, is-soċjetà ċivili, il-komunitajiet lokali u persuni oħra dipendenti fuq il-foresti. Il-partijiet interessati għandhom jipparteċipaw permezz ta’ strutturi ta’ governanza eżistenti tal-foresti u permezz ta' sħubija ta' korp nazzjonali li jrid jiġi stabbilit skont il-paragrafu 2 ta' dan l-Artikolu. 2. Il-Liberja għandha tistabbilixxi kumitat nazzjonali sabiex jimmonitorja l-implimentazzjoni ta’ dan il-Ftehim, magħmul minn rappreżentanti tal-aġenziji rilevanti tal-Gvern u partijiet interessati rilevanti oħra. 3. L-Unjoni għandha tikkonsulta b’mod regolari mal-partijiet interessati dwar l-implimentazzjoni ta’ dan il-Ftehim, filwaqt li tikkunsidra l-obbligi tagħha skont il-Konvenzjoni ta’ Aarhus tal-1998 dwar l-aċċess għall-informazzjoni, il-parteċipazzjoni tal-pubbliku fit-teħid ta’ deċiżjoni u l-aċċess għall-ġustizzja fi kwistjonijiet ambjentali. Artikolu 17 Salvagwardji soċjali 1. Sabiex jiġi minimizzat kwalunkwe impatt negattiv li jista’ jkollu dan il-Ftehim, il-Partijiet jaqblu li jiżviluppaw għarfien aħjar tal-mod kif persuni potenzjalment affettwati u komunitajiet lokali jaqilgħu l-għixien, inklużi dawk involuti fil-qtugħ illegali tas-siġar. 2. Il-Partijiet għandhom jimmonitorjaw l-impatt ta’ dan il-Ftehim fuq il-komunitajiet imsemmija fil-paragrafu 1, waqt li jieħdu passi raġonevoli biex jimmitigaw kwalunkwe impatt ħażin. Il-Partijiet jistgħu jiftiehmu fuq miżuri addizzjonali biex jindirizzaw kwalunkwe impatt negattiv. Artikolu 18 Inċentivi relatati mas-suq Filwaqt li tikkunsidra l-obbligi internazzjonali tagħha, l-Unjoni għandha tħabrek biex tippromwovi l-aċċess favorevoli għas-suq tagħha għall-prodotti tal-injam koperti b’dan il-Ftehim. Dawn l-isforzi għandhom jinkludu: (a) l-inkoraġġament tal-politika tal-akkwist pubbliku u privat li tirrikonoxxi l-isforzi li jiżguraw provvista ta’ prodotti tal-injam prodotti legalment; u (b) il-promozzjoni tal-prodotti bil-liċenzji FLEGT fis-suq tal-Unjoni. Artikolu 19 Kumitat Konġunt tal-Implimentazzjoni 1. Il-Partijiet għandhom jistabbilixxu Kumitat Konġunt tal-Implimentazzjoni (JIC) biex jiffaċilita l-monitoraġġ u r-reviżjoni ta’ dan il-Ftehim. Il-JIC għandu jiffaċilita wkoll id-djalogu u l-iskambji tal-informazzjoni bejn il-Partijiet. 2. Kull Parti għandha tinnomina r-rappreżentanti tagħha fil-JIC li għandu jieħu d-deċiżjonijiet tiegħu permezz ta' kunsens. Il-JIC għandu jiġi kopresedut minn tnejn mill-membri tiegħu, wieħed mill-Unjoni u l-ieħor mil-Liberja. 3. Il-JIC għandu jikkunsidra kwalunkwe kwistjoni relatata mal-implimentazzjoni effettiva ta’ dan il-Ftehim. B’mod partikolari, il-JIC għandu: (a) jiltaqa’ mill-inqas darbtejn fis-sena fid-dati u l-postijiet maqbula mill-Partijiet; (b) iħejji l-aġenda tal-ħidma tiegħu u t-termini ta’ referenza għall-azzjoni konġunta; (c) jistabbilixxi r-regoli tal-proċedura tiegħu stess; (d) jistabbilixxi arranġament ta’ kopresidenza sabiex il-laqgħat tiegħu jiġu preseduti; (e) jiżgura li l-ħidma tiegħu tkun trasparenti u li l-informazzjoni dwar il-ħidma u d-deċiżjonijiet tiegħu tkun disponibbli għall-pubbliku; (f) jekk ikun meħtieġ, jistabbilixxi gruppi ta’ ħidma jew korpi sussidjarji oħra għal oqsma li jeħtieġu kompetenzi speċifiċi; (g) jippubblika rapport annwali. Dettalji tal-kontenut ta’ dan ir-rapport jingħataw fl-Anness IX. 4. Il-funzjonijiet speċifiċi tal-JIC huma deskritti fl-Anness X. 5. Fil-perijodu bejn l-inizjalar ta’ dan il-Ftehim u d-dħul fis-seħħ tiegħu, għandu jiġi stabbilit mekkaniżmu konġunt għad-djalogu u l-monitoraġġ biex tiġi ffaċilitata l-implimentazzjoni ta’ dan il-Ftehim. Artikolu 20 Komunikazzjoni dwar l-implimentazzjoni ta' dan il-Ftehim 1. Ir-rappreżentanti tal-Partijiet li huma responsabbli għall-komunikazzjonijiet uffiċjali dwar l-implimentazzjoni ta’ dan il-Ftehim għandhom ikunu: Għal-Liberja: | Għall-Unjoni Ewropea | Il-Ministru tal-Agrikoltura | Il-Kap tad-Delegazzjoni tal-Unjoni fil-Liberja | 2. Il-Partijiet għandhom jikkomunikaw lil xulxin fi żmien xieraq l-informazzjoni meħtieġa għall-implimentazzjoni ta’ dan il-Ftehim. Artikolu 21 Rapportaġġ u żvelar tal-informazzjoni lill-pubbliku 1. Il-pubblikazzjoni tal-informazzjoni hija essenzjali sabiex tiġi mtejba l-governanza u għalhekk il-provvista tal-informazzjoni lill-partijiet interessati għandha tkun ċentrali għal dan il-Ftehim. L-informazzjoni għandha tiġi ppubblikata regolarment sabiex tiġi ffaċilitata l-implimentazzjoni u l-monitoraġġ ta’ sistemi, tiżdied it-trasparenza, u b’hekk titjieb il-kunfidenza tal-parti interessata u tal-konsumatur kif ukoll jiġi żgurat li jingħata rendikont aħjar tal-Partijiet. Id-dettalji tal-informazzjoni li trid tiġi ppubblikata huma stabbiliti fl-Anness IX. 2. Kull Parti għandha tiddetermina l-mekkaniżmu l-aktar xieraq biex tagħmel l-informazzjoni pubblika. B’mod partikolari, il-Partijiet għandhom jagħmlu sforz biex jipprovdu lill-partijiet interessati fis-settur tal-foresti b’informazzjoni affidabbli u aġġornata. 3. It-termini tar-referenza u l-proċeduri li jiggwidaw il-funzjonament tal-JIC għandhom jiġu ppubblikati. Artikolu 22 Informazzjoni kunfidenzjali 1. Kull Parti timpenja ruħha, fil-limiti preskritti mil-liġijiet tagħha stess, li ma tiżvelax informazzjoni kunfidenzjali skambjata taħt dan il-Ftehim. L-ebda Parti m’għandha tiżvela lill-pubbliku, jew tippermetti lill-awtoritajiet tagħha involuti fl-implimentazzjoni ta’ dan il-Ftehim li jiżvelaw, sigrieti tal-kummerċ jew informazzjoni kummerċjali kunfidenzjali skambjata taħt dan il-Ftehim. 2. Suġġett għall-paragrafu 1, l-informazzjoni li ġejja m'għandhiex tiġi kkunsidrata bħala kunfidenzjali: (a) in-numru u t-tip tal-liċenzji FLEGT maħruġa mil-Liberja u rċevuti mill-Unjoni u l-volum tal-prodotti tal-injam esportati mil-Liberja u rċevuti mill-Unjoni taħt dawn il-liċenzji; (b) l-ismijiet u l-indirizzi tad-detenturi tal-liċenzji FLEGT u tal-importaturi rilevanti; (c) l-ammonti tal-miżati u t-taxxi mħallsa minn kwalunkwe esportatur; (d) multi monetarji imposti jew azzjoni regolatorja meħuda kontra kwalunkwe kuntrattur jew detentur tal-liċenzji FLEGT. Artikolu 23 Applikazzjoni territorjali Dan il-Ftehim għandu japplika għat-territorju li fih it-Trattat dwar il-Funzjonament tal-Unjoni Ewropea jiġi applikat taħt il-kondizzjonijiet previsti f'dak it-Trattat, min-naħa waħda, u għat-territorju tal-Liberja, min-naħa l-oħra. Artikolu 24 Riżoluzzjoni tat-tilwim 1. Il-Partijiet għandhom ifittxu li jsolvu kull tilwima li jikkonċerna l-applikazzjoni jew l-interpretazzjoni ta’ dan il-Ftehim permezz ta’ konsultazzjonijiet fil-pront. 2. Fil-każ li xi tilwim ma jkunx jista’ jiġi solvut permezz ta’ konsultazzjonijiet fi żmien xahrejn mid-data tat-talba inizjali għall-konsultazzjonijiet, kull Parti tista’ tirreferi t-tilwima lill-JIC, li għandu jagħmel ħiltu biex isib soluzzjoni. Il-JIC għandu jiġi provdut bl-informazzjoni kollha rilevanti għal eżami fil-fond tas-sitwazzjoni bil-ħsieb li tinsab soluzzjoni aċċettabbli. Għal dan il-għan, il-JIC għandu jinħtieġ li jeżamina l-possibbiltajiet kollha biex tinżamm l-implimentazzjoni effettiva ta’ dan il-Ftehim. 3. Fil-każ li l-JIC ma jkunx jista’ jsolvi t-tilwima fi żmien xahrejn, il-Partijiet jistgħu jfittxu b’mod konġunt l-bon offiċji ta’, jew jitolbu l-medjazzjoni, minn parti terza indipendenti. 4. Fil-każ li ma jkunx jista’ jsolvi t-tilwima skont il-paragrafu 3, kull Parti tista’ tinnotifika lill-oħra dwar il-ħatra ta’ arbitru; il-Parti l-oħra trid imbagħad taħtar arbitru ieħor fi żmien 30 jum kalendarju mill-ħatra tal-ewwel arbitru. Il-Partijiet għandhom jaħtru b’mod konġunt it-tielet arbitru fi żmien xahrejn mill-ħatra tat-tieni arbitru. 5. Id-deċiżjonijiet tal-arbitri għandhom jittieħdu b’vot ta' maġġoranza fi żmien sitt xhur mill-ħatra tat-tielet arbitru. 6. Is-sentenza arbitrali għandha torbot lill-Partijiet u ma tistax tiġi appellata. 7. Il-JIC għandu jistabbilixxi l-proċeduri tal-ħidma għall-arbitraġġ. Artikolu 25 Sospensjoni 1. Kull Parti tista’ tissospendi l-applikazzjoni ta’ dan il-Ftehim fil-każ li l-Parti l-oħra (a) tonqos milli tissodisfa l-obbligi tagħha kif speċifikat skont dan il-Ftehim, jew (b) tonqos milli żżomm il-miżuri regolatorji u amministrattivi u l-mezzi meħtieġa sabiex jiġi implimentat dan il-Ftehim, jew (c) taġixxi jew tonqos milli taġixxi b'mod li joħloq riskji sinifikanti għall-ambjent, is-saħħa, is-sikurezza jew is-sigurtà tan-nies tal-Unjoni jew tal-Liberja. Id-deċiżjoni ta’ sospensjoni u r-raġunijiet għal din id-deċiżjoni għandhom jiġu nnotifikati bil-miktub lill-Parti l-oħra. 2. Il-kondizzjonijiet ta’ dan il-Ftehim jieqfu japplikaw 30 jum kalendarju wara li jingħata dan l-avviż. 3. L-applikazzjoni ta’ dan il-Ftehim għandha terġa’ tissokta 30 jum kalendarju wara li l-Parti li tkun issospendiet l-applikazzjoni tagħha tinforma lill-Parti l-oħra li r-raġunijiet tas-sospensjoni m’għadhomx japplikaw u l-Partijiet jiftiehmu b’mod konġunt li jerġgħu jissoktaw bil-Ftehim. Artikolu 26 Emendi 1. Kull Parti li tixtieq temenda dan il-Ftehim għandha tressaq proposta mill-anqas tliet xhur qabel il-laqgħa li jmiss tal-JIC. Il-JIC għandu jiddiskuti l-proposta, u jekk jintlaħaq kunsens, jagħmel rakkomandazzjoni. Kull Parti għandha tikkunsidra r-rakkomandazzjoni u, jekk ikun hemm qbil, għandha tapprovaha skont il-proċeduri interni tagħha stess. 2. Kwalunkwe emenda approvata b’dan il-mod miż-żewġ Partijiet għandha tidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin dwar it-tlestija tal-proċeduri meħtieġa għal dan l-iskop. 3. Il-JIC jista’ jadotta emendi għall-Annessi. 4. Notifika ta’ kwalunkwe emenda għandha tintbagħat lid-depożitarji ta' dan il-Ftehim u għandha tidħol fis-seħħ fil-ħin u fil-forma stabbilita fil-paragrafu 2. Artikolu 27 Annessi L-Annessi ta' dan il-Ftehim għandhom jifformaw parti integrali minnu u għandhom ikunu infurzabbli. Artikolu 28 Durata B’effett mid-dħul fis-seħħ tiegħu, dan il-Ftehim għandu jibqa’ validu għal żmien indefinit. Artikolu 29 Terminazzjoni ta' dan il-Ftehim Minkejja l-Artikolu 28, kull Parti tista’ ttemm dan il-Ftehim billi tinnotifika bil-miktub lill-Parti l-oħra. Dan il-Ftehim m’għandux jibqa japplika 12-il xahar wara d-data ta’ din in-notifika. Artikolu 30 Testi awtentiċi Dan il-Ftehim għandu jitfassal f'kopja duplikata fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, b'kull wieħed minn dawn it-testi jkun awtentiku. Fil-każ ta’ diverġenza, għandu jipprevali t-test Ingliż. Artikolu 31 Dħul fis-seħħ 1. Dan il-Ftehim għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin bil-miktub bit-tlestija tal-proċeduri rispettivi tagħhom meħtieġa għal dan l-iskop. 2. In-notifika għandha tintbagħat lis-Segretarjat Ġenerali tal-Kunsill tal-Unjoni Ewropea u lill-Ministru Liberjan tal-Affarijiet Barranin, li għandhom ikunu d-depożitarji konġunti ta' dan il-Ftehim. Съставено в Брюксел на двадесет и седми юли две хиляди и единадесета година. Hecho en Bruselas, el veintisiete de julio de dos mil once. V Bruselu dne dvacátého sedmého července dva tisíce jedenáct. Udfærdiget i Bruxelles den syvogtyvende juli to tusind og elleve. Geschehen zu Brüssel am siebenundzwanzigsten Juli zweitausendelf. Kahe tuhande üheteistkümnenda aasta juulikuu kahekümne seitsmendal päeval Brüsselis. Έγινε στις Βρυξέλλες, στις είκοσι εφτά Ιουλίου δύο χιλιάδες έντεκα. Done at Brussels on the twenty-seventh day of July in the year two thousand and eleven. Fait à Bruxelles, le vingt-sept juillet deux mille onze. Fatto a Bruxelles, addì ventisette luglio duemilaundici. Briselē, divi tūkstoši vienpadsmitā gada divdesmit septītajā jūlijā. Priimta du tūkstančiai vienuoliktų metų liepos dvidešimt septintą dieną Briuselyje. Kelt Brüsszelben, a kétezer-tizenegyedik év július huszonhetedik napján. Magħmul fi Brussell, fis- sebgħa u għoxrin jum ta' Lulju tas-sena elfejn u ħdax. Gedaan te Brussel, de zevenentwintigste juli tweeduizend elf. Sporządzono w Brukseli dnia dwudziestego siódmego lipca roku dwa tysiące jedenastego. Feito em Bruxelas, em vinte e sete de Julho de dois mil e onze. Întocmit la Bruxelles la douăzeci și șapte iulie două mii unsprezece. V Bruseli dvadsiateho siedmeho júla dvetisícjedenásť. V Bruslju, dne sedemindvajsetega julija leta dva tisoč enajst. Tehty Brysselissä kahdentenakymmenentenäseitsemäntenä päivänä heinäkuuta vuonna kaksituhattayksitoista. Som skedde i Bryssel den tjugosjunde juli tjugohundraelva. За Европейския съюз Por la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l’Union européenne Per l’Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen +++++ TIFF +++++ +++++ TIFF +++++ За Република Либерия Por la República de Liberia Za Liberijskou republiku For Republikken Liberia Für die Republik Liberia Libeeria Vabariigi nimel Για τη Δημοκρατία της Λιβερίας For the Republic of Liberia Pour la République du Liberia Per la Repubblica di Liberia Libērijas Republikas vārdā – Liberijos Respublikos vardu A Libériai Köztársaság részéről Għar-Repubblika tal-Liberja Voor de Republiek Liberia W imieniu Republiki Liberii Pela República da Libéria Pentru Republica Liberia Za Libérijskú republiku Za Republiko Liberijo Liberian tasavallan puolesta För Republiken Liberia +++++ TIFF +++++ [1] ĠU L 317, 15.12.2000, p. 3. [2] COM(2003) 251 finali, 21.5.2003. [3] A/RES 62/98 tal- 31 ta’ Jannar 2008. [4] ĠU L 347, 30.12.2005, p. 1. [5] Liġi Nazzjonali tar-Riforma tal-Foresti tal-2006 (NFRL). [6] ĠU L 302, 19.10.1992, p. 1. [7] ĠU L 253, 11.10.1993, p. 1. [8] ĠU L 61, 3.3.1997, p. 1. -------------------------------------------------- LISTA TA’ ANNESSI Anness I | Lista tal-prodotti suġġetti għal-liċenzjar FLEGT | Anness II | Sistema tal-assigurazzjoni tal-legalità tal-Liberja | Anness III | Kondizzjonijiet li jirregolaw ir-rilaxx f’ċirkolazzjoni ħielsa fl-Unjoni tal-prodotti tal-injam esportati mil-Liberja u koperti minn liċenzja FLEGT | Anness IV | Rekwiżiti u speċifikazzjonijiet tekniċi għal-liċenzji FLEGT | Anness V | Funzjonijiet tal-awditjar indipendenti: termini ta’ referenza | Anness VI | Kriterji għall-evalwazzjoni tas-sistema tal-assigurazzjoni ta’ legalità | Anness VII | Skeda tal-implimentazzjoni | Anness VIII | Miżuri ta’ sostenn | Anness IX | Informazzjoni pubblika u miżuri ta’ trasparenza | Anness X | Funzjonijiet tal-Kumitat Konġunt tal-Implimentazzjoni | -------------------------------------------------- ANNESS I LISTA TAL-PRODOTTI SUĠĠETTI GĦAL-LIĊENZJAR FLEGT Kodiċijiet HS | Deskrizzjoni kummercjali | 4401 | Injam għall-ħruq, fi zkuk, zkuk ħoxnin, friegħi, għesieleġ jew forom simili; injam f'laqx jew fi frak; serratura u skart u fdal tal-injam, kemm jekk magħqudin fi zkuk, trab tal-faħam ippressat, gerbub jew forom simili, inkluż il-laqx tal-injam tal-gomma, jew le. | 4403 | Injam mhux raffinat, biz-zokk u/jew il-linfa mqaxxrin jew maqtugħ kwadru b'mod goff | 4406 | Travi tal-injam għal-linji tal-ferrovija jew injam simili | 4407 | Injam isserrat jew imlaqqax mit-tul, imfellel jew imqaxxar, inċanat jew le, xkatlat jew imminċottat fit-truf, bi ħxuna ta’ iktar minn 6 mm | 4408 | Folji għall-fuljetta (inklużi dawk magħmulin bit-tiflil tal-injam laminat), folji għat-triplaj jew għal injam laminat simili u injam ieħor isserrat mit-tul, imfellel jew imqaxxar, inċanat, xkatlat, impalellat jew imminċottat fit-truf, mhux eħxen minn 6 mm | 4409 | Injam (inklużi strixxi u freġji għal kisi tal-art bil-parkè, mhux immuntat) iffurmat kontinwament (b'tarf ilsien, bil-kanal, irbattut, ċanfrin, ġonot-V, imnaqqax, ittundjat jew simili) tul xi xifer, wiċċ jew tarf tiegħu jew bosta minnhom, sew jekk inċanat, xkatlat jew imminċottat fit-truf jew le | 4410 | Bord tal-injam mill-frak, bord tat-tip oriented strand board (OSB) u bord simili (pereżempju, waferboard) tal-injam jew ta’ materjali oħrajn għudin, magħqudin, jew le, bir-rażi jew sustanzi organiċi oħrajn li jgħaqqdu | 4411 | Fibreboard tal-injam jew materjali oħrajn għudin, sew jekk magħqud bir-raża jew sustanzi organiċi oħra jew le | 4412 | Plajwud, pannelli miksija u injam laminat simili | 4414 | Gwarniċi tal-injam għal pitturi, ritratti, mirja jew oġġetti simili | 4415 | Kontenituri għall-ippakkjar, kaxex, ċestuni, tankijiet u kontenituri simili, tal-injam; rukkelli tal-injam għall-kejbil; pallets, pallets forma ta’ kaxxa jew twavel oħrajn għat-tagħbija, tal-injam; għenuq tal-pallets tal-injam | 4416 | Bittiji, bramel, tankijiet, tnellijiet u prodotti oħra tal-buttar, u partijiet tagħhom, inkluż injam imqawwes | 4417 | Għodod, partijiet u manek tal-għodod, il-parti prinċipali tal-ixkupilji, manek tal-ixkupi jew tal-ixkupilji, tal-injam; forom, għodod għat-tkabbir taż-żraben, tal-injam | 4418 | Xogħol tal-mastrudaxxa u tal-karpentrija tal-injam għall-bennejja, inklużi pannelli ċellulari tal-injam, panelli mmuntati għall-art, twavel tal-kisi u shakes | 9403.30 | Għamara tal-injam tat-tip li tintuża fl-uffiċċji | 9403.40 | Għamara tal-injam tat-tip li tintuża fil-kċina | 9403.50 | Għamara tal-injam tat-tip li tintuża fil-kamra tas-sodda | 9403.60 | Għamara oħra tal-injam | -------------------------------------------------- ANNESS II SISTEMA TAL-ASSIGURAZZJONI TAL-LEGALITÀ TAL-LIBERJA 1. INTRODUZZJONI Is-sistema tal-assigurazzjoni tal-legalità (LAS) tal-Liberja timmira sabiex tiżgura l-legalità tal-allokazzjoni tad-drittijiet tal-użu tal-foresti u tal-ħsad, it-trasport, l-ipproċessar u l-bejgħ tal-injam. Hija bbażata fuq il-leġislazzjoni nazzjonali fis-seħħ u sistemi eżistenti ta’ kontroll governattiv, u ġiet imfassla minn proċess ma’ partijiet interessati nazzjonali multipli li inkluda rappreżentanti ta’ komunitajiet, organizzazzjonijiet tas-soċjetà ċivili (CSOs), aġenziji tal-gvern u s-settur privat. Dawn il-partijiet interessati jaqblu, permezz ta' proċess ta' konsultazzjonijiet u diskussjonijiet, dwar l-elementi tal-LAS deskritti hawn taħt: - Definizzjoni tal-legalità, - Verifika ta’ konformità mad-definizzjoni tal-legalità, - Sistema tal-katina tal-kustodja, - Liċenzjar FLEGT, - Awditjar indipendenti. Id-definizzjoni tal-legalità tistabbilixxi r-rekwiżiti ewlenin tal-leġislazzjoni applikabbli għas-settur tal-foresti. Id-definizzjoni tal-legalità ġiet finalizzata u endorsjata minn partijiet interessati nazzjonali matul in-negozjati tal-Ftehim ta' Sħubija Volontarja (VPA). Il-verifika tal-legalità tiddetermina sistematikament il-konformità mar-rekwiżiti tad-definizzjoni tal-legalità. Din hija r-responsabbiltà tal-korpi tal-gvern maħtura mil-leġislazzjoni u mill-VPA. Is-sistema tal-katina tal-kustodja (COCS) tiġi applikata sabiex tiġi kkontrollata l-katina tal-provvista tal-injam mill-foresta sal-punt tal-esportazzjoni jew il-bejgħ fis-suq domestiku. Is-COCS tinkludi l-kontrolli operattivi minn kumpaniji, il-verifika mill-maniġer tas-COCS u sistema ta’ informazzjoni fejn id-dejta mill-attivitajiet tal-kontroll operattiv u tal-verifika jiġu maħżuna u analizzati. COCS li fil-biċċa l-kbira tagħha tikkonforma mar-rekwiżiti tal-LAS ilha topera minn qabel ma bdew in-negozjati tal-VPA. Hija tfasslet u qed tiġi operata minn fornitur tas-servizz estern u eventwalment ser tiġi ttrasferita lill-Awtorità tal-Iżvilupp tal-Forestrija (FDA). Il-Liberja toħroġ liċenzji FLEGT lill-konsenji kollha tal-esportazzjonijiet tal-prodotti tal-injam li jiġu prodotti skont id-definizzjoni tal-legalità u debitament ikkontrollati mis-COCS. L-awditjar indipendenti żżid il-kredibilità lil-LAS billi jispezzjona kull komponent tas-sistema sabiex jiżgura li qed taħdem kif suppost. L-awditjar ser jitwettaq minn korp kompetenti li huwa indipendenti mill-korpi regolaturi tas-settur tal-foresti tal-Liberja u operaturi tas-settur privat. Ir-riżultati tal-awditjar jiġu rrapportati lill-Kumitat Konġunt tal-Implimentazzjoni u r-rapporti huma disponibbli pubblikament. Il-verifika tal-legalità, il-liċenzjar u l-funzjonijiet tal-awditjar indipendenti ġew deskritti minn grupp ta’ ħidma ta’ parti interessata u ser jiġu żviluppati aktar u jibdew joperaw matul l-implimentazzjoni tal-VPA. Dan l-Anness jiddeskrivi kif, fil-prinċipju, l-LAS ser taħdem fil-prattika. 2. AMBITU 2.1. Sorsi tal-Injam L-injam u l-prodotti tal-injam kollha li jitkabbru domestikament ikkontrollati mil-LAS iridu joriġinaw minn żoni maħtura legalment li għall-użu tagħhom ġew allokati drittijiet skont id-dispożizzjonijiet legali. Dawn is-sorsi tal-injam jistgħu jinkludu kemm foresti naturali kif ukoll foresti ta’ pjantazzjonijiet taħt wieħed mit-tipi ta’ permessi mogħtija mill-Awtorità tal-Iżvilupp tal-Foresti (FDA); - kuntratt għall-ġestjoni tal-foresti (FMC), - kuntratt għall-bejgħ tal-injam (TSC), - permess għall-użu privat (PUP), - permess għall-użu tal-foresti (FUP), - permess għas-serrieq bil-katina. It-tipi ta’ permessi msemmija hawn fuq jiġu pprovduti mill-Liġi Nazzjonali tal-Liberja tar-Riforma tal-Foresti, il-Liġi tad-Drittijiet Komunitarji, ir-Regolament tas-Serrieq bil-Katina u regolamenti relatati oħra. Ir-Regolamenti tad-Drittijiet Komunitarji u r-Regolament tas-Serrieq bil-Katina qed jiġu abbozzati attwalment u, ladarba jitlestew, isiru emendi għal-LAS sabiex tiġi riflessa kwalunkwe żieda. Injam tal-gomma u prodotti oħra tal-injam maħsuda skont ftehimiet ta’ konċessjoni agrikola ser jiġu koperti wkoll mil-LAS. Injam abbandunat ser jiġi inkorporat fis-sistema ladarba jkun ġie mibjugħ b’irkant u tkun ġiet stabbilita sjieda legali ġdida. Fil-preżent, injam li jkun ġie kkonfiskat minħabba fi vjolazzjoni ma jistax jiddaħħal fis-sistema. Regolamenti li jitrattaw l-injam ikkonfiskat u kif ser jiġi inkorporat fl-LAS ser jiġu żviluppati fi żmien sentejn u qabel ma tibda topera l-liċenzja FLEGT. Il-prodotti tal-injam importati kollha elenkati fl-Anness I ser jiġu kkontrollati wkoll mil-LAS. Aktar dettalji jingħataw fit-Taqsima 5.9 ta’ dan l-Anness. 2.2. Prodotti Il-prodotti li ġejjin jiġu kkontrollati mil-LAS: - Zkuk - Laqx tal-injam - Travi għal-linji tal-ferrovija - Injam isserrat - Folji - Triplaj - Kisi tal-art bil-parkè - Gwarniċi tal-injam - Kontenituri/kaxex għall-ippakkjar - Xogħol ta’ mastrudaxxa - Għamara L-Anness I jispeċifika l-prodotti koperti minn dan il-Ftehim u l-kodiċijiet tas-Sistema Armonizzata (HS) użati għall-klassifika ta’ kommoditajiet fil-kummerċ internazzjonali. Hekk kif tipproċedi l-implimentazzjoni, il-Liberja ser tikkunsidra ż-żieda ta’ prodotti oħra, inkluż il-faħam, mal-ambitu tal-LAS. 2.3. Destinazzjonijiet tas-suq Il-verifika tal-legalità tiġi applikata kemm lil prodotti tal-injam mibjugħa fis-suq domestiku kif ukoll lil esportazzjonijiet, irrispettivament mill-pajjiż tad-destinazzjoni. Kontrolli fuq il-prodotti mibjugħa fis-suq domestiku se jiddaħħlu b’mod gradwali, wara skeda li ser tiddependi fuq l-implimentazzjoni tal-Liġi tad-Drittiiet Komunitarji u r-Regolament tas-Serrieq bil-Katina u ser iqisu t-trattati tal-kummerċ reġjonali ECOWAS u l-integrazzjoni tagħhom fil-LAS. 3. ARRANĠAMENTI ISTITUZZJONALI Sabiex tiġi vverifikata l-konformità mad-definizzjoni tal-legalità (LD) u tiġi operata s-COCS, l-FDA ser tistabbilixxi dipartiment ġdid imsejjaħ id-Dipartiment Liberjan tal-Verifika (LVD). Fornitur tas-servizzi se jiġi kkuntrattat fuq bażi ta’ "ibni, opera u ttrasferixxi" (BOT) għall-ewwel ħames snin sabiex tiġi żviluppata l-metodoloġija meħtieġa tal-verifika u sabiex tinbena l-kapaċità tad-dipartimenti u d-diviżjonijiet tal-FDA involuti fl-implimentazzjoni tal-LAS. L-LVD se jikkollabora ma’ dipartimenti u diviżjonijiet oħra tal-FDA, l-Aġenzija tal-Protezzjoni tal-Ambjent (EPA), il-Ministeru tal-Kummerċ u l-Industrija, il-Ministeru tal-Finanzi, il-Ministeru tax-Xogħol u aġenziji rilevanti oħra tal-gvern responsabbli għal aspetti speċifiċi tar-regolament tas-settur tal-foresti. Dawn il-korpi tal-gvern ser jissottomettu evidenza lil-LVD dwar il-konformità tal-operaturi mad-definizzjoni tal-legalità. Barra minn hekk, ser jiġi stabbilit mezz ta’ komunikazzjoni għall-organizzazzjonijiet tas-soċjetà ċivili (CSOs) sabiex jipprovdi lil-LVD u awtoritajiet rilevanti oħra bid-dejta tal-monitoraġġ dwar il-konformità tal-operaturi mar-rekwiżiti tal-LAS. Sabiex jinħarġu liċenzji FLEGT għall-esportazzjonijiet tal-prodotti tal-injam, l-FDA ser tistabbilixxi dipartiment ġdid imsejjaħ id-Dipartiment tal-Liċenzjar tal-Liberja (LLD). Esportaturi ser japplikaw l-LLD għal-liċenzji FLEGT (ara l-Figura 1). Figura 1 Arranġament istituzzjonali għall-verifika u l-liċenzjar L-ESPORTATUR LLD LVD COC / WTS VERIFIKA LIL LD Sottomissjoni tad-dejta tal-monitoraġġ CSOs FDA DEPTS EPA MOCI L-infurmar tal-korpi tal-verifiika MOL OĦRAJN MOF +++++ TIFF +++++ 4. VERIFIKA TAL-LEGALITÀ 4.1. Definizzoni tal-legalità u proċeduri tal-verifika relatati Id-definizzjoni tal-legalità tikkonsisti minn 11-il prinċipju, kull wieħed minnhom maqsum f’numru ta’ indikaturi li jirrappreżentaw ir-rekwiżit legali li jrid jiġi mħares. Kull indikatur jiġi mgħammar b'verifikaturi li jintużaw sabiex jiġi determinat jekk operatur tas-settur privat jew aġenzija tal-gvern jikkonformax mar-rekwiżiti legali koperti mill-indikatur ikkonċernat. L-Appendiċi A jinkludi d-definizzjoni tal-legalità u jiddeskrivi l-proċeduri tal-verifika sabiex il-ministeru responsabbli, l-aġenzija tal-gvern u l-LVD jiġu ggwidati fil-valutazzjoni tal-konformità. Dan il-qafas ta’ verifika jispeċifika: - l-għan li jiġi deskritt l-iskop ta’ proċedura ta’ verifika; - il-kontroll regolatorju sabiex jiġu previsti r-rekwiżiti normattivi u/jew regolatorji u r-responsabbiltà għal indikatur partikolari; - il-metodu tal-verifika sabiex jiġu previsti d-deskrizzjoni u l-mezzi tal-verifika, li ser jikkonsistu mill-analiżi tad-dokument, l-ispezzjoni tal-qasam, il-konferma u/jew il-konsultazzjoni; - il-frekwenza sabiex jiġi definit kemm-il darba l-konformità ma’ indikatur jew ċerti aspetti minnu jridu jiġu vvalutati mil-LVD. Proċeduri aktar dettaljati, inklużi listi ta’ kontroll, sabiex tiġi valutata l-konformità mad-definizzjoni tal-legalità ser jiġu żviluppati matul l-implimentazzjoni tal-VPA. 4.2. Ġestjoni tad-dejta Ir-riżultati tal-verifika ser jiġu rrekordjati f’sistema tal-ġestjoni tad-dejta li tippermetti kontrolli immedjati fuq jekk operatur jikkonformax mad-definizzjoni tal-legalità. L-LVD ser ikun responsabbli għall-ġestjoni tad-dejta, inkluż l-aġġornament tar-rekords bil-frekwenza stabbilita fil-proċeduri tal-verifika. Is-sistema tal-informazzjoni tal-katina tal-kustodja (COCIS) tinkludi ċertu dejta dwar il-konformità legali li ser tinġabar sabiex tiġi vvalutata l-konformità mad-definizzjoni tal-legalità tul il-katina tal-prodott. Dawn ir-rekords jintużaw biex jagħtu bidu sabiex jippermettu l-progress tul il-katina tal-prodott, bħall-bidu tal-operazzjonijiet tal-ħsad jew it-trasferiment taz-zkuk tul il-katina tal-provvista. Huwa prevvist li s-COCIS ser tifforma parti mis-sistema tal-ġestjoni tad-dejta meħtieġa għal skopijiet ta’ verifika. Is-sistema tal-ġestjoni tad-dejta għandha tiġi żviluppata sabiex tippermetti skambji ta’ informazzjoni f’ħin immedjat sabiex kwalunkwe injam mhux konformi li jinstab matul il-verifika ikun jista' jiġi prevjenut milli jipprogressa, b'aktar kontrolli aktar 'l isfel fil-katina tal-provvista. L-arkitettura u l-ispeċifikazzjonijiet tekniċi għas-sistema tal-ġestjoni tad-dejta u proċeduri ddettaljati għall-ġestjoni tad-dejta ser jiġu żviluppati matul l-implimentazzjoni tal-VPA. 4.3. Verifika tal-legalità ta' operaturi li qed jaħdmu taħt skema ta’ ċertifikazzjoni indipendenti tal-ġestjoni tal-foresti L-operaturi li qed jaħdmu taħt skema ta’ ċertifikazzjoni indipendenti approvata mill-Gvern tal-Liberja jistgħu juru konformità legali mad-definizzjoni tal-legalità Liberjana billi jipprovdu lil-LVD u l-LLD ċertifikat validu tal-iskema. Qabel l-aċċettazzjoni ta’ skema ta’ ċertifikazzjoni, il-Gvern tal-Liberja ser iwettaq valutazzjoni ta’ konsistenza sabiex ikun żgur li l-indikaturi kollha tad-definizzjoni tal-legalità Liberjana jiġu inklużi fl-iskema ta’ ċertifikazzjoni, il-konformità magħhom tiġi awditjata sistematikament u l-proċess kollu ta' ċertifikazzjoni huwa affidabbli. Skemi li jkunu għaddew mill-valutazzjoni ta’ konsistenza biss jistgħu jiġu integrati fil-LAS tal-Liberja. F’konformità mal-leġislazzjoni Liberjana, l-operaturi kollha, inklużi dawk bis-sistemi ċertifikati tagħhom stess tal-katina tal-kustodja, ser jibqgħu soġġetti għas-sistema nazzjonali tal-katina tal-kustodja. 5. SISTEMA TAL-KATINA TAL-KUSTODJA 5.1. Proċeduri standard tal-operat Ġie żviluppat sett ta’ proċeduri standard tal-operat (SOP) sabiex jiġi stabbilit (a) kif il-kumpaniji tal-foresti jikkontrollaw il-katini tal-provvista tagħhom u (b) kif dawn l-attivitajiet tal-kumpanija jiġu verifikati bl-għajnuna tas-COCS: (a) proċedura ġenerali standard tal-operat 01 (GSOP 01) tipprovdi deskrizzjoni ġenerali ta’ kif jitwettqu l-attivitajiet ta’ kontroll u ta’ verifika għall-injam u prodotti tal-injam li ġejjin mit-TSCs, l-FMCs u l-PUPs; (b) dettalji ta’ kull attività jiġu ppreżentati f’numru ta’ SOPs; (c) il-GSOPs u l-SOPs ser jiġu emendati sabiex jiġi rifless kwalunkwe tibdil fl-attivitajiet ta' kontroll u ta' verifika, inkluż l-introduzzjoni ta' sorsi ġodda tal-injam fis-COCS. Il-kontroll u l-verifika tal-injam mis-sorsi li ġejjin ser jiġu żviluppati fi żmien sentejn mill-firma tal-VPA: (a) foresti rregolati mill-Liġi tad-Drittijiet Komunitarji; (b) operazzjonijiet tal-qtugħ tas-siġar bis-serrieq bil-katina; (c) injam importat; (d) injam fi tranżitu; (e) injam ikkonfiskat. It-taqsimiet li ġejjin u l-Appendiċi B jiddeskrivu l-punti ewlenin ta’ kontroll u l-prinċipji ta’ gwida tas-COCS. 5.2. Qabel il-ħsad Id-demarkazzjoni taż-żona tal-kuntratt u tal-blokok tal-ħsad u l-enumerazzjoni tas-siġar (stħarriġ tal-istokk) huma r-responsabbiltà tad-detentur tal-kuntratt. Il-LVD jivverifika li l-mappa tal-blokok u l-istħarriġ tal-istokk huma preċiżi u jipprovdi lid-Dipartiment Kummerċjali tal-FDA bl-informazzjoni li jeħtieġ sabiex joħroġ aċċettazzjoni tax-xogħol tal-istħarriġ tal-mappa tal-blokok u ċ-ċertifikat annwali tal-ħsad (AHC). Il-persunal tal-FDA jivverifika li l-mappa tal-blokok u l-istħarriġ tal-istokk ikunu twettqu kif suppost u li l-formoli u l-mapep ikunu mtlew b’mod korrett mid-detenturi tal-kuntratt. Dan huwa proċess f’żewġ stadji, li jinkludi l-ewwel kontroll tal-uffiċċju sabiex jiġi żgurat li ma jkun sar l-ebda żball amministrattiv sempliċi u t-tieni, jekk l-ewwel kontroll jinstab li huwa sodisfaċenti, kontroll imwettaq fil-foresta fuq kampjun ta' mill-inqas 5 % taż-żona tal-istħarriġ tal-istokk sabiex tiġi verifikata l-lokalizzazzjoni, id-dijametru, l-ispeċijiet u l-għoli tas-siġar. Is-COCIS awtomatikament tikkontrolla li: (a) ir-referenza taż-żona tal-kuntratt taqbel mal-identifikazzjoni tad-detentur tal-kuntratt; (b) l-erba’ kantunieri tal-mapep tal-blokok jaqgħu fiż-żona grossa tal-kuntratt; (c) in-numri ta’ identifikazzjoni tas-siġar ġew allokati lid–detentur tal-kuntratt għall-użu f’din iż-żona tal-kuntratt bħala tikketti tas-siġar. Il-mappa tal-blokok hija mbagħad ikkontrollata b’mod manwali mill-uffiċjal f’dak il-qasam tas-COC sabiex jiġi kkonfermat li: (a) ir-referenza taż-żona tal-kuntratt u l-identifikazzjoni tad-detentur tal-kuntratt jaqblu ma’ dawk fil-formoli tal-istħarriġ tal-istokk sottomessi; (b) id-dati mistħarrġa jaqblu mad-dati fil-formoli tal-istħarriġ tal-istokk; (c) il-kordinati ġeografiċi tal-Universal Transverse Mercator (UTM) jaqblu ma' dawk fil-formoli tal-istħarriġ tal-istokk; (d) l-iskala hija mmarkata b’mod korrett fuq il-mappa, id-distanza bejn iċ-ċelloli hija korretta u d-distanzi huma mmarkati b’mod korrett fuq il-mappa; (e) id-direzzjoni tal-linja bażi iddaħħlet b’mod korrett u d-direzzjoni tal-vleġġa tat-tramuntana hija korretta meta mqabbla mal-linja bażi; (f) in-numri tal-linja tal-istħarriġ u n-numri tad-distanza huma denotati b’mod korrett; (g) il-bordura tal-blokok impinġija fuq il-mappa tal-blokok tikkorrispondi għall-mappa tal-lokalizzazzjoni taż-żona tal-kuntratt u tidħol fil-konfini ġenerali taż-żona tal-kuntratt; (h) in-numri tas-siġar fuq il-mappa huma fiċ-ċelloli korretti, kif indikat mill-formoli tal-istħarriġ tal-istokk; (i) il-kodiċijiet tal-ispeċijiet huma korretti. L-uffiċjal f’dak il-qasam tas-COC jimla formola COCIS standard, li għandha serje ta’ kaxxi ta’ kontroll u li ser tiġi mgħoddija lill-iskrivan li jdaħħal id-dejta jew lill-operatur tas-COCIS sabiex tiddaħħal fis-COCIS. Jekk kwalunkwe wieħed mill-kontrolli fil-formoli tal-istħarriġ tal-istokk jew mappa tal-blokok manwali ma jgħaddix, imbagħad l-operatur tas-COCIS jistampa l-formoli/mapep li m'għaddewx mill-kontrolli. Is-superviżur tad-dħul tad-dejta tas-COC jibgħathom lid-detentur tal-kuntratt għal korrezzjonijiet u l-proċess jiġi ripetut bid-dejta kkoreġuta. 5.3. Il-Ħsad Dan il-proċess jiddeskrivi l-proċeduri tat-tikkettjar, il-kejl u l-irrekkordjar li jridu jiġu segwiti mid-detenturi tal-kuntratt matul it-twaqqigħ tas-siġar. Il-kejl u l-immarkar ta’ zkuk u l-biċċiet li jibqgħu fl-art wara li jitwaqqgħu s-siġar huwa meħtieġ sabiex in-numru tas-siġra oriġinali (allokata matul l-istħarriġ tal-istokk) tiġi konnessa maz-zkuk li jirriżultaw mill-ħsad tas-siġar u mal-biċċa li tibqa’ fl-art wara li titwaqqa’ s-siġra li titħalla fil-foresta, biex b’hekk tiġi stabbilita t-traċċabbiltà. Ladarba ċ-ċertifikat annwali tal-ħsad ikun inħareġ, id-detentur tal-kuntratt jiġi allokat marki taz-zkuk bil-bar code u huwa jingħata permess li jibda l-ħsad fil-lokalizzazzjonijiet indikati fil-mappa tal-blokok: (a) qabel ma titwaqqa' s-siġra, dak imqabbad mid-detentur tal-kuntratt sabiex ikejjel iz-zkuk jirrekordja n-numru tal-marka ta’ identifikazzzjoni tas-siġra assenjat matul l-istħarriġ tal-istokk. (b) malli titwaqqa' s-siġra, dak li jkejjel iz-zkuk iwaħħal u jirrekordja marka ġdida fit-tarf ta’ isfel taz-zokk u oħra mal-biċċa li tibqa’ fl-art wara li titwaqqa’ s-siġra. Iz-zokk li jirriżulta li għandu t-tul tas-siġra jiġi mkejjel: id-dijametri ta’ kemm it-tarf ta’ isfel u t-tarf ta' fuq u t-tul taz-zokk sal-qasma fil-qurriegħa (sal-eqreb 10 ċm). Dak li jkejjel iz-zokk jirrekordja d-dejta fuq assistent personali diġitali (PDA) jew il-formola xierqa. Imbagħad dak li jkejjel iz-zokk jipproċedi għas-siġra li jkun imiss sabiex titwaqqa' u jirrepeti l-istess proċedura. Id-dejta miġbura tiġi sottomessa u pproċessata minn skrivan tad-dħul tad-dejta tas-COC li jittrasferiha fis-COCIS. 5.4. Bitħa/post tal-ħatt għaz-zkuk fil-foresta Dan il-proċess jiddeskrivi kif id-detentur tal-kuntratt ikejjel u jittikkettja s-siġar li jitwaqqgħu ladarba jkunu ġew estratti għall-post tal-ħatt għaz-zkuk u nqatgħu trasversalment għat-tul. L-istess proċedura tiġi segwita wkoll jekk, fi stadju aktar tard, iz-zkuk jinqatgħu trasversalment għal darb'oħra fi zkuk iżgħar jew sempliċement jintlibsu (jiġifieri l-ewwel ftit pulzieri jitneħħew sabiex iz-zokk jidher aħjar għall-bejgħ jew l-esportazzjoni). Il-prinċipji prinċipali huwa li tikketta ta’ identifikazzjoni titwaħħal ma kull zokk ġdid sabiex it-traċċabbiltà lura għaz-zokk, siġra u mappa tal-blokok oriġinali tkun possibbli. Stimaturi taz-zkuk (log scalers) tas-COCS jivverifikaw kampjun sabiex jikkonfermaw li z-zkuk ikunu ġew ittikkettjati u mkejla b'mod preċiż mill-operatur. L-ispeċijiet, id-dijametru u t-tul taz-zokk jiġu rrekordjati fis-COCIS, li awtomatikament jikkontrolla d-dejta taz-zokk fl-isfond tal-informazzjoni maħżuna mid-detentur tal-kuntratt. 5.5. Trasport taz-zkuk jew injam ipproċessat Dan il-proċess jiddeskrivi l-proċedura li trid tiġi segwita meta z-zkuk u/jew il-prodotti tal-injam jiġu mgħobbija fuq trakk fil-post tal-ħatt għaz-zkuk fil-foresta, meta z-zkuk jiġu mgħobbija f'żona fejn ikunu qed jinżammu barra mill-port u meta prodotti tal-injam isserrati jiġu mgħobbija qabel il-konsenja lejn il-port u mbagħad ittrasportati. Ladarba s-COCS hija mfassla sabiex ikollha d-dejta f’ħin immedjat dwar fejn iz-zkuk jew il-prodotti tal-injam ikunu fil-katina tal-provvista, japplikaw il-miżuri li ġejjin: (a) Meta l-konsenja tkun lesta għat-tagħbija, il-persunal tal-operatur (jiġifieri dak li jkejjel iz-zkuk jew it-tally man tal-istabbiliment fejn jisserraw l-injam) jimla formola tal-polza tat-tagħbija billi: - jimla l-oqsma xierqa (il-bar code, l-ispeċijiet, id-dijametru u t-tul), - iwaħħal l-istikers bil-bar code mal-polza tat-tagħbija fil-postijiet xierqa, - jelenka n-numri bil-marka bil-bar code kollha jew it-tikketti bil-bar code imwaħħla mal-prodotti tal-injam inkluż fit-tagħbija – dawn in-numri jridu jiġu kkupjati bl-idejn, - iniżżel id-data u jiffirma l-polza tat-tagħbija. (b) Iz-zkuk jew il-prodotti tal-injam iridu jiġu mgħobbija b'mod li jippermetti li l-bar codes jinqraw minn skanner tal-PDA mingħajr ma titneħħa t-tagħbija mit-trakk. Għalhekk jew ikun irid jitħalla spazju bejn it-tarf taz-zkuk u l-parti ta’ quddiem tat-trakk (skont it-tip ta’ trakk) jew iz-zkuk kollha jkunu jridu jiġu mgħobbija bil-marki fit-tarf ta’ wara, sabiex ikunu jidhru b’mod ċar. Dan sabiex jiġi faċilitat l-ikkontrollar tan-numri tal-marki mill-istimaturi taz-zkuk tas-COCS u l-FDA meta t-trakk ikun fi triqtu. L-LVD iwettaq 100 % verifika dokumentarja tal-polza tat-tagħbija/noti tal-konsenja maħruġa u rċevuti u għandu timijiet mobbli ta’ stimaturi/spetturi taz-zkuk li jikkontrollaw kampjun tat-tagħbijiet kollha ttrasportati. L-ispeċijiet, id-dijametru u t-tul taz-zokk jiġu rrekordjati. Fl-istess ħin, il-pulizija Liberjana se tikkontrolla li t-tagħbijiet kollha li jgħaddu mill-postijiet tal-kontroll għandhom il-poloz tat-tagħbija meħtieġa magħhom. 5.6. Ipproċessar tal-injam Proċeduri dettaljati li jiddeskrivu kif l-isserrar tal-injam u pproċessar ieħor ta’ prodotti tal-injam jiġu vvalutati ser jiġu żviluppati fl-ewwel tliet snin tal-implimentazzjoni tal-VPA. Fil-prinċipju, il-kontroll operattiv mill-operatur u l-verifika mis-COCS ser ikopru (i) id-dħul ta’ materja prima tal-injam fis-sit tal-istabbiliment, (ii) il-ħażna ta’ materja prima tal-injam, (iii) l-ipproċessar, (iv) il-ħażna ta’ prodotti pproċessati u (v) il-ħruġ ta’ prodotti mis-sit tal-istabbiliment. Il-miżuri ta’ kontroll u ta’ verifika li ġejjin ser jiġu applikati: (a) l-operatur iżomm rekords tal-materja prima tal-injam kollha li tidħol fis-sit tal-istabbiliment u jtella’ d-dejta korrispondenti fis-COCIS; (b) l-operatur iżomm rekords tal-materja prima kollha tal-injam maħżuna fis-sit tal-istabbiliment u jtella’ d-dejta korrispondenti fis-COCIS. Sistema ta’ ġestjoni ta’ inventarju li tirrekordja d-dħul u l-produzzjoni ta' materja prima minn żoni tal-ħażna trid tiġi applikata mill-operatur; (c) il-persunal tal-operatur jirrekordja l-materja prima li dieħla fl-istabbiliment tal-ipproċessar u l-prodotti kollha li ħerġin billi jdaħħal id-dejta f’formoli standard. Dan jagħti d-dejta bażi għal kull valutazzjoni ta’ rkupru (għall-isserrar tal-injam dan ikun il-volum tal-injam isserrat li joħroġ mill-impjant espress bħala persentaġġ tal-volum taz-zkuk deħlin; f’każijiet oħra jista’ jkun proporzjon tal-konverżjoni sempliċi, pereżempju x m3 ta’ injam isserrat ikun ugwali għal y unitajiet ta’ saqajn tas-siġġijiet, eċċ); (d) l-operatur iżomm rekords tal-prodotti tal-injam ipproċessati kollha maħżuna fis-sit tal-istabbiliment u jtella’ d-dejta korrispondenti fis-COCIS. Sistema ta’ ġestjoni ta’ inventarju li tirrekordja d-dħul u l-produzzjoni ta' materja prima lejn u minn kull maħżen trid tiġi applikata mill-operatur; (e) l-operatur iżomm rekords tal-materja prima tal-injam kollha li toħroġ mis-sit tal-istabbiliment u jtella' d-dejta korrispondenti fis-COCIS; (f) lott ta’ kampjun sħiħ tal-ipproċessar ta' prodott (pereżempju, xift wieħed fl-istabbiliment fejn jisserraw l-injam) irid jiġi mmonitorjat mill-persunal tal-LVD ladarba l-istabbiliment ikun lest sabiex jibda l-produzzjoni. Dan il-kampjun ser ikun il-bażi għar-"rata ta’ konverżjoni approvata"; (g) perijodikament u b’mod aleatorju, il-persunal tal-LVD ser jivvaluta mill-ġdid ir-"rata ta’ konverżjoni approvata". Dawn iż-żjarat lill-impjant tal-ipproċessar għandhom ikunu għall-għarrieda; (h) is-COCIS timmonitorja r-rata ta’ konverżjoni bbażata fuq il-formoli standard sottomessi mill-operatur fl-isfond tar-"rata ta' konverżjoni approvata". Kwalunkwe varjazzjoni sinifikanti tqanqal aktar investigazzjoni u/jew il-ħruġ ta’ rapport ta’ falliment; (i) il-LVD iwettaq kontrolli aleatorji fuq l-operazzjonijiet u s-sistemi taż-żamma tal-kotba kollha użati mill-operatur sabiex jikkontrolla l-flussi ta’ materja prima tal-injam u prodotti pproċessati fi ħdan is-sit tal-istabbiliment. 5.7. Esportazzjoni Dan il-proċess jiddeskrivi kif il-prodotti diġà approvati għall-esportazzjoni mil-LVD jiġu kkonsenjati lejn il-port u mbagħad mgħobbija fuq il-bastiment. Fil-punt tal-esportazzjoni, is-COCS tikkontrolla 100 % tan-numri tal-marki u l-ispeċifikazzjonijiet tal-prodott fi ħdan is-COCIS u jitwettqu spezzjonijiet fiżiċi fuq kampjun tal-konsenja tal-esportazzjoni. L-esportatur irid jinforma lis-COCS meta l-bastiment ikun lest għat-tagħbija, sabiex is-COCS tkun tista’ twettaq il-kompitu tagħha li tibgħat tim sabiex jissorvelja t-tagħbija finali tal-bastiment. Filwaqt li kull zokk jew faxx qed jitgħabba fuq il-bastiment, l-ispettur tas-COCS jikkontrollahom fl-isfond tal-ispeċifikazzjonijiet sabiex jiżgura ruħu li huma koperti mil-liċenzja FLEGT valida u jirrekordjahom f'PDA jew fuq il-formola xierqa. Ir-rekords jittellgħu fuq is-COCIS u jiġu rikonċiljati mad-dejta maħżuna tal-ispeċifikazzjoni tal-prodott ta’ qabel sabiex jinżamm rekord ta’ liema prodott fil-fatt ġie esportat. 5.8. Suq domestiku Il-proċeduri ta’ kontroll u ta’ verifika deskritti fit-Taqsimiet 5.2 sa 5.7 ta' dan l-Anness huma applikabbli għas-suq domestiku, meta l-injam joriġina miż-żoni tal-produzzjoni koperti mill-FMCs, it-TSCs u l-PUPs. Il-proċeduri sabiex jiġu ġestiti katini tal-provvista għall-injam minn operazzjonijiet tal-qtugħ tas-siġar bis-serrieq bil-katina ser jiġu żviluppati fi ħdan il-perijodu indikat fl-Anness VII. 5.9. Injam importat L-importatur irid juri li l-injam importat ġej minn sorsi legali u huwa approvat mid-dwana skont il-leġislazzjoni Liberjana. Il-legalità tal-injam fil-pajjiż tal-ħsad tista' tintwera permezz ta’ ċertifikati maħruġa taħt skemi ta’ ċertifikazzjoni jew skemi ta’ verifika tal-legalità oħra li ġew ivvalutati u approvati mill-Gvern tal-Liberja f’konsultazzjoni mal-gvernijiet ikkonċernati. L-injam importat ikkontrollat mil-LAS ta’ pajjiż ieħor kopert minn VPA li għandu skema ta’ liċenzjar FLEGT operazzjonali ser jiġi kkunsidrat legali fil-LAS Liberjana. L-injam importat li jintwera li huwa legali huwa inkluż fis-COCS fil-fruntiera u wara jiġi kkontrollat u vverifikat bl-istess mod bħall-injam li jitkabbar domestikament. 5.10. Injam fi tranżitu L-injam fi tranżitu irid jinżamm segregat fiżikament minn injam domestiku jew importat u li jgħaddi mil-Liberja taħt il-kontroll doganali Liberjan. L-injam fi tranżitu ma jiġix integrat fis-COCS u ma jkunx soġġett għall-ħruġ ta’ liċenzja FLEGT Liberjana fil-punt tal-esportazzjoni. Il-pajjiż tal-oriġini u l-pajjiż tal-ħsad iridu jiġu indikati b’mod ċar fil-polza tat-tagħbija u dokumenti oħra ta’ trasport. Il-Liberja ser tispeċifika dokumenti legali u kontrolli doganali relatati speċifiċi għall-injam fi tranżitu. Ser jiġu żviluppati Proċeduri dettaljati qabel ma tibda topera s-sistema tal-liċenzjar. 5.11. Injam tal-gomma L-SOPs għall-ikkontrollar tal-ħsad, it-trasport, il-formazzjoni tal-laqx u l-esportazzjonijiet ta’ prodotti tal-injam tal-gomma se jiġu żviluppati matul l-implimentazzjoni tal-VPA. 5.12. Rikonċiljazzjoni tad-dejta Is-COCIS tintuża għar-rikonċiljazzjoni ta’ dejta kwantitattiva bejn u fi ħdan id-diversi stadji tal-katina tal-provvista. Il-proċessi ta’ rikonċiljazzjoni jimmiraw sabiex jiżguraw li l-kwantitajiet tal-injam skont l-ispeċijiet u d-dimensjonijiet ikunu konsistenti tul il-katina tal-provvista kollha, b’mod partikolari sabiex jiġi ppruvat li l-kwantità mibgħuta ma taqbiżx il-kwantità rċevuta u li matul l-ipproċessar il-proporzjon bejn il-kwantità ta’ materja prima u l-kwantità ta’ prodotti pproċessati ikun razzjonali. Ser jiġu żviluppati protokolli għar-rikonċiljazzjoni ta’ dejta konsolidata matul diversi katini tal-provvista u tul iż-żmien bil-ħsieb li tiġi provduta evidenza tal-legalità tas-settur kollu tal-foresti fil-livell reġjonali jew nazzjonali. Flimkien mar-rikonċiljazzjoni tad-dejta kwantitattiva, is-COCS tikkontrolla mal-bażi tad-dejta tal-LVD li hemm konformità sħiħa mal-LD qabel kull bejgħ sew jekk intenzjonat għall-esportazzjoni kif ukoll għall-bejgħ fil-Liberja. 6. NUQQAS TA’ KONFORMITÀ MAL-LAS Liċenzji FLEGT ma jinħarġux ħlief jekk ikunu ġew imħarsa r-rekwiżiti kollha tal-LAS. Kwalunkwe nuqqas ta’ konformità mal-LAS trid tiġi indirizzata. Proċeduri legali u sanzjonijiet eżistenti japplikaw għall-indirizzar ta’ nuqqasijiet ta’ konformità mal-LAS identifikati matul l-attivitajiet tal-verifika. Skont il-ksur, multi amministrattivi, azzjoni korrettiva, sospensjoni ta’ attivitajiet u/jew prosekuzzjoni tal-operatur jistgħu japplikaw. Gwida dettaljata dwar kif jiġi indirizzat il-ksur u kif jiġu imposti sanzjonijiet għal nuqqas ta’ konformità ser tiġi żviluppata qabel ma tibda topera s-sistema tal-liċenzjar FLEGT. In-nuqqasijiet kollha ta’ konformità mad-definizzjoni tal-legalità, is-COCS u s-sanzjonijiet korrispondenti se jiġu rrekordjati fil-bażi tad-dejta tal-verifika (ara t-Taqsima 4.2). 7. LIĊENZJAR Id-Dipartiment tal-Liċenzjar tal-Liberja (LLD) ser jiġi stabbilit sabiex joħroġ liċenzji FLEGT għal konsenji ta’ esportazzjoni ta’ prodotti tal-injam li jikkonformaw mar-rekwiżiti kollha tal-LAS. Il-proċess tal-liċenzjar jikkonsisti mill-fażijiet li ġejjin: (a) L-esportatur japplika mal-LLD għal liċenzja FLEGT għal kull konsenja ta’ esportazzjoni. Formola ta’ applikazzjoni standard ser tiġi żviluppata fi żmien sentejn mill-firma tal-VPA sabiex tiġi speċifikata l-informazzjoni u d-dokumenti meħtieġa. L-LLD jirreġistra l-applikazzjoni u jibgħat talba għal verifika lil-LVD. (b) L-LVD jivverifika li l-esportatur u l-fornituri possibbilment assoċjati mal-konsenja ta’ esportazzjoni kkonċernata jikkonformaw mad-definizzjoni tal-legalità Liberjana u li l-prodotti għall-esportazzjoni joriġinaw minn sorsi legali u huma debitament reġistrati fis-COCIS. Il-proċeduri ddettaljati u l-listi ta’ kontroll għall-verifika mil-LVD ser jiġu żviluppati fi żmien sentejn mill-firma tal-VPA. (c) L-LVD imbagħad jibgħat komunikazzjoni bil-miktub lil-LLD sabiex jikkonferma r-riżultat tal-verifika. Il-format u l-proċess għal din il-komunikazzjoni ser jiġu żviluppati fi żmien sentejn mill-firma tal-VPA. - Jekk l-LVD jikkonferma li hemm konformità sħiħa mal-LD, l-LLD joħroġ mingħajr dewmien liċenzja FLEGT lill-konsenja ta’ esportazzjoni kkonċernata. Il-proċeduri dettaljati sabiex jiġi informat l-applikant u jinħarġu liċenzji FLEGT ser jiġu żviluppati fi żmien sentejn mill-firma tal-VPA. - Jekk jiġi skopert kwalunkwe nuqqas ta’ konformità f’dan l-istadju, l-LVD jinnotifika lil-LLD li l-ebda liċenzja FLEGT ma tista' tinħareġ, jindika r-raġunijiet għal dan ir-rifjut, u jirrekordja r-rifjut fis-COCIS. L-LLD jinnotifika lill-applikant li l-applikazzjoni għal liċenzja ġiet irrifjutata u bir-raġunijiet għal dan ir-rifjut. Il-proċeduri dettaljati sabiex jiġu indirizzati konsenji mhux konformi u sabiex l-applikant jiġi informat ser jiġu żviluppati fi żmien sentejn mill-firma tal-VPA. (d) Ladarba l-liċenzja FLEGT tkun inħarġet, l-esportatur jibgħat kopja tal-liċenzja, inkluża l-ispeċifikazzjoni, lill-awtorità doganali u tal-port, b’notifika tad-data proposta tat-tagħbija. L-awtorità doganali u tal-port tikkontrolla li l-liċenzja hija konsistenti mad-dokumenti ta’ esportazzjoni uffiċjali l-oħra u tissodisfa l-formats standard. L-LLD iżomm rekords tal-applikazzjonijiet kollha għal liċenzji FLEGT rċevuti, inkluż dawk li rriżultaw f'rifjut. L-ispeċifikazzjonijiet tekniċi għal liċenzji FLEGT, inkluż il-format tal-liċenzja u l-perijodu tal-validità, huma ppreżentati fl-Anness IV. 8. AWDITJAR INDIPENDENTI L-għan tal-awditjar indipendenti (IA) huwa li jivvaluta jekk l-LAS hijiex qed tiffunzjona effettivament, b’mod xieraq u bi kredibilità u sabiex tidentifika dgħufijiet potenzjali u riskji fl-istrutturi u l-implimentazzjoni tas-sistema. It-termini ta’ referenza għall-IA, inkluż il-kompiti, il-kwalifiki meħtieġa u l-metodu, huma ppreżentati fl-Anness V. -------------------------------------------------- Appendiċi A DEFINIZZJONI, TABELLA U PROĊEDURI TA’ VERIFIKA TAL-LEGALITÀ 1. Pjan għall-politika u r-riforma tal-liġi tal-forestrija Id-definizzjoni tal-legalità stipulata hawn taħt ġiet żviluppata permezz ta’ proċess parteċipatorju ma’ firxa wiesgħa ta’ partijiet interessati. Matul l-iżvilupp tad-definizzjoni tal-legalità, il-partijiet interessati Liberjani identifikaw numru ta' ambigwitajiet, lakuni u inkonsistenzi fil-liġijiet, ir-regolamenti u l-linji ta' politika eżistenti li huma l-bażi tad-definizzjoni tal-legalità, li jeħtieġ li jiġu indirizzati sabiex tinkiseb il-governanza tajba mixtieqa fis-settur Liberjan tal-forestrija. Il-Gvern tal-Liberja għalhekk jippjana li jwettaq riformi legali u ta' politika fir-rigward tas-settur tal-forestrja f’konsultazzjoni mal-partijiet interessati rilevanti kollha. Huwa mistenni li dawn ir-riformi legali jitlestew sal-2013, u li d-definizzjoni tal-legalità tiġi aġġornata wara dan sabiex tirrifletti dawn l-emendi. Żoni li jeħtieġu riformi ta' politika u legali jinkludu: (a) Ftehimiet Soċjali: L-istabbiliment ta’ proċeduri sabiex jirregolaw negozjati ta’ Ftehimiet Soċjali, inkluż (i) l-iskedar ta’ negozjati; (ii) il-puntwalità ta’ kemm il-pagamenti kif ukoll it-trasferimenti ta' fondi lil komunitajiet; (iii) il-kontenut minimu ta’ ftehimiet soċjali u l-infurzar tad-dispożizzjonijiet; (iv) id-drittijiet komunitarji tal-utent fir-rigward ta’ żoni ta’ konċessjoni, u (v) l-impjieg ta’ ħaddiema mingħajr ħiliet, eċċ; (b) Il-promulgazzjoni ta’ regolament Komunitarju dwar il-forestrija sabiex jiġu provduti linji gwida speċifiċi għall-ġestjoni komunitarja tal-foresti; (c) L-użu ta’ zkuk abbandunati inkluż proċeduri għall-irkant tagħhom, ir-reġistrazzjoni tas-sjieda legali u d-dħul fil-LAS; (d) L-użu ta’ zkuk ikkonfiskati mill-Gvern għar-raġuni li ġew maħsuda bi ksur tal-liġi; (e) L-integrazzjoni ta’ Skemi ta' Ċertifikazzjoni Indipendenti fil-LAS: diskussjoni u ftehim mal-partijiet interessati dwar l-użu ta’ skema/i ta’ ċertifikazzjoni indipendenti fil-Liberja u identifikazzjoni tal-iskema/i ta’ ċertifikazzjoni indipendenti li l-Liberja tirrikonoxxi għall-iskop li tistabbilixxi l-oriġini legali ta’ zkuk importati minn pajjiżi mhux VPA; (f) Lista ta’ Esklużjoni: L-istabbiliment ta’ lista ta’ esklużjoni li tidentifika dawk l-individwi li kkontribwixxew għall-gwerra ċivili tal-Liberja u b’hekk huma pprojbiti milli jaħdmu fis-settur tal-foresti, kif meħtieġ mir-Regolamenti eżistenti tal-FDA; (g) Faċilitajiet tal-ipproċessar: Regolament relatat ma’ (i) l-istabbiliment ta’ faċilitajiet tal-ipproċessar minn detenturi tal-FMCs, u (ii) linji gwida dwar l-operat ta’ faċilitajiet tal-ipproċessar; (h) Aċċess tal-Parti Terza u l-Użu ta’ Prodotti tal-Foresti: Regolamenti dwar l-aċċess ta' parti terza u l-użu ta’ riżorsi tal-foresti f’żona ta’ konċessjoni ta’ parti oħra; (i) Validazzjoni u promulgazzjoni tar-Regolamenti tas-Serrieq bil-katina: sabiex jiġu ggwidati proċeduri ġodda għax-xogħol mas-settur informali. 2. Tabella tal-legalità Fid-determinazzjoni ta’ jekk l-injam jew prodotti tal-injam li jinbiegħu fis-suq Liberjan jew qed jiġu esportati mil-Liberja jissodisfawx l-istandard legali stipulat fid-definizzjoni ta’ "injam legali", għandhom japplikaw il-prinċipji u l-indikaturi kif ukoll il-proċeduri dettaljati tal-verifika kif stipulati fit-tabella li ġejja. It-tabella tiddeskrivi l-format tat-Tabella tal-Legalità (Prinċipji, Indikaturi, Verifikaturi, u Gwida ta’ Verifika). It-tabella hija maqsuma fi 11-il prinċipju, b’indikaturi u verifikaturi elenkati taħt kull prinċipju, u l-gwida tal-verifika li tiddeskrivi kif l-indikaturi għandhom jiġu kkontrollati għall-konformità. Il-gwida tal-verifika (li tindika l-Għan, il-Kontroll Regolatorju, il-Metodu tal-Verifika, u l-Frekwenza) tirrifletti l-ħsieb attwali iżda tista' tkun soġġetta għal tibdil matul aktar żvilupp ta' sistemi u proċeduri. Il-Prinċipju tal-Legalità | Id-definizzjoni tal-legalità Liberjana hija maqsuma fi 11-il prinċipju tal-legalità. Kull prinċipju tal-legalità jikkonsisti f'numru ta’ indikaturi tal-legalità b’verifikaturi taħt kull indikatur. Proċedura ta’ verifika ġiet żviluppata għal kull indikatur. | Indikaturi tal-legalità | Dan jiddeskrivi n-norma jew ir-rekwiżit li d-Dipartiment Liberjan tal-Verifika (LVD) jeħtieġ sabiex jikkontrolla l-konformità mal-prinċipju speċifiku tal-legalità. | Verifikaturi tal-Legalità | Il-verifikaturi huma evidenza li l-ispetturi/jew l-assessuri tal-LVD ser ifittxu meta jevalwaw jekk in-norma jew l-indikatur speċifiku jkunu ġew sodisfatti. Din il-lista mhijiex eżawrjenti u l-assessur jista' juża mezzi addizzjonali sabiex jivverifika l-indikatur rilevanti jekk ikun meħtieġ. | Gwida tal-Verifika | Dawn il-prinċipji jiggwidaw l-ispetturi/jew l-assessuri tal-LVD fl-evalwazzjoni tagħhom ta’ indikatur partikolari: 1.Għan: L-għan jippreżenta l-iskop tal-proċedura tal-verifika.2.Kontroll Regolatorju: Jipprovdi għar-rekwiżiti normattivi u/jew regolatorji fir-rigward ta’ indikatur partikolari u korpi tal-gvern responsabbli.3.Metodu tal-Verifika: Jipprovdi għal deskrizzjoni u l-metodu tal-verifika u ser jikkonsisti f'analiżi tad-dokument, spezzjoni fuq il-post, konferma u/jew konsultazzjoni.4.Frekwenza: Jipprovdi għall-frekwenza tal-verifika tal-indikatur jew ċerti aspetti minnu mil-LVD. | PRINĊIPJU 1:EŻISTENZA/RIKONOXXIMENT LEGALI U ELIĠIBBILTÀ SABIEX WIEĦED JOPERA FIS-SETTUR TAL-FORESTRIJA Id-detentur tal-kuntratt jew il-permess tal-foresta huwa negozju rikonoxxut legalment, komunità jew individwu eliġibbli li jopera fis-settur tal-forestrija Indikatur 1.1Id-detentur tal-Kuntratt jew tal-permess huwa persuna fiżika jew ġuridika rreġistrata kif suppost mal-Gvern tal-Liberja u/jew rikonoxxuta mill-FDA Verifikatur | Tip ta’ Kuntratt jew Permess | Għal korporazzjonijiet u sħubiji, ċertifikat annwali kurrenti tar-Reġistrazzjoni tan-Negozju u liċenzja maħruġa mill-Ministeru tal-Kummerċ u l-Industrija (MOCI) | It-tipi kollha tal-kuntratti jew il-permessi li d-detentur tagħhom huwa negozju rreġistrat | Għal entitajiet korporattivi, artikoli ta’ inkorporazzjoni ffajljati mal-Ministeru tal-Affarijiet Barranin (MOFA) | It-tipi kollha tal-kuntratti jew il-permessi li d-detentur tagħhom hija korporazzjoni. | Għal detenturi li mhumiex negozji rreġistrati, ċertifikat jew ittra ta’ rikonoxximent maħruġa mill-FDA | FMC/TSC taħt il-liġi Komunitarja tal-Forestrija, FUP/PUP, permessi tas-serrieq bil-katina maħruġa lil persuna fiżika jew proprjetaru uniku | Gwida tal-Verifika | Metodu tal-Verifika | Frekwenza tal-verifika | Għan:L-għan ta’ din il-proċedura huwa li jivverifika li persuna li qed tfittex kuntratt jew permess tal-foresti għall-ħsad, l-ipproċessar jew l-esportazzjoni ta’ zkuk jew kwalukwe prodott tal-injam ieħor fil-Liberja hija jew impriża ta’ negozju debitament reġistrat jew waħda rikonoxxuta mill-FDA bħala kapaċi tikseb u żżomm kuntratt jew permess tal-foresti taħt il-liġi Liberjana.Kontroll Regolatorju:Il-liġi Liberjana tirrikjedi li kwalunkwe persuna li qed tmexxi u/jew twettaq negozju trid tirreġistra n-negozju mal-MOCI. Huwa ksur tal-liġi li wieħed ma jirreġistrax negozju. Biex tinvolvi ruħha fil-forestrija komunitarja il-komunità trid tiġi rikonoxxuta mill-FDA. Ir-reġistrazzjoni tan-negozju tiskadi kull sena fid-data tar-reġistrazzjoni u trid tiġġedded. L-NFRL jipprovdi wkoll li kwalunkwe persuna eliġibbli tista’ tikseb u żżomm kuntratt tal-foresta. It-terminu "persuna" huwa definit sabiex jinkludi kemm persuna fiżika kif ukoll ġuridika, u entitajiet inkorporati u mhux inkorporati. | Deskrizzjoni:L-eżistenza ta’ dokument validu ta’ reġistrazzjoni tan-negozju hija verifikata mil-LVD. Fil-każ li ċ-ċarezza hija meħtieġa l-LVD jista’ jikseb informazzjoni addizzjonali mill-MOCI u d-Dipartimenti Kummerċjali u Legali tal-FDA. Fil-każ tal-forestrija komunitarja, il-verifika tar-rikonoxximent tal-komunità tal-FDA tista’ tinkiseb mid-Dipartiment Legali u Komunitarju tal-Forestrija tal-FDA.Mezzi ta’ verifika:1.Analiżi tad-dokument2.Konsultazzjoni mal-MOCI u d-Dipartimenti Kummerċjali, Legali u Komunitarju tal-Forestrija tal-FDA. | Kull sena | Referenzi: GBL (4.3 sa 4.5); COCS SOP (4) | | Indikatur 1.2Is-sid(sidien) attwali jew il-partijiet interessati ta’ detentur ta’ kuntratt jew permess ma jinkludix(jinkludux) il-President u l-Viċi President attwali tal-Liberja, Membri tal-Leġislatura, Membri tal-kabinett, Diretturi u Maniġers tal-FDA, is-Supretendenti attwali tal-kontea jew kwalunkwe persuna speċifikament ipprojbita milli tippossjedi kuntrattur tal-foresti jew interess f’kuntratt tal-foresti Verifikatur | Tip ta’ Kuntratt jew Permess | 1.2.1Għal detentur ta’ kuntratt li huwa negozju rreġistrat, ġurament notarili esegwit mis-CEO tiegħu li jiddikjara li s-sidien tiegħu ma jinkludux persuni pprojbiti | It-tipi kollha ta’ kuntratti u permessi | 1.2.2Lista attwali mħejjija mill-FDA ta’ uffiċjali tal-Gvern anzjani ipprojbiti milli jżommu liċenzja tal-foresti skont it-Taqsima 5.2(b) tal-NFRL | It-tipi kollha ta’ kuntratti u permessi | 1.2.3Lista attwali ta’ partijiet interessati u sidien benefiċjarji ta’ kuntratt korporattiv jew detentur tal-permessi | It-tipi kollha ta’ kuntratti u permessi | Gwida/Proċedura tal-Verifika (LAS-LVD-0.1.2) | Metodu tal-Verifika | Frekwenza tal-verifika | Għan:L-għan ta’ din il-proċedura huwa li jiġi żgurat li l-applikanti kollha għal-liċenzjar u/jew konċessjonijiet tal-foresti huma eliġibbli li jżommu liċenzja tal-foresti.Kontroll Regolatorju:Id-detenturi ta’ ċerti pożizzjonijiet fil-Gvern huma pprojbiti mit-Taqsima 5.2b tal-NFRL li jmexxu operazzjonijiet kummerċjali tal-foresti minħabba f’kunflitt ta’ interess attwali jew potenzjali. Interess regolatorju ewlieni huwa li jsir kontro-kontroll tas-sid attwali ta’ detentur tal-kuntratt mal-lista attwali tal-uffiċjali anzjani tal-gvern ipprojbiti miżmuma mill-FDA. Minħabba li r-responsabblità primarja hija tad-detentur tal-kuntratti li jiżgura li s-sidien tiegħu huma persuni eliġibbli, id-dententur tal-kuntratt għandu jagħmel ġurament li huwa f’konformità.Il-veraċità tal-affidavit b’ġurament ser tiġi kkontrollata ma’ rekords disponibbli fir-rigward tas-sidien tad-detentur tal-kuntratt. Il-lista ta' persuni pprojbiti kif ukoll tal-partijiet interessati attwali tan-negozji rreġistrati fil-pussess ta' kuntratt jew liċenzji ser titqiegħed fid-dominju pubbliku, kif iddikjarat taħt l-Anness IX ta’ dan il-Ftehim. | Deskrizzjoni:Sabiex jiġi żgurat li ġew sodisfatti r-rekwiżiti msemmija hawn fuq, l-LVD irid jirrevedi r-rekords tas-sjieda tad-detentur tal-kuntratt sabiex jivverifika li l-applikant mhuwiex persuna pprojbita jew entità li s-sid(sidien) tiegħu jinkludi(u) persuna(i) pprojbita(i).Mezzi ta’ verifika:1.Konsultazzjoni mal-FDA2.Analiżi tad-dokument | Kull konsenja | Referenzi: NFRL (5.2b); Regolament 103-7(21-22) Regolament 104-07(62); Taqsimiet 44, Att dwar il-PPC | | Indikatur 1.3Id-detentur tal-Kuntratt mhuwiex eskluż milli joffri jew japplika għal liċenzja tal-foresti jew kwalunkwe kuntratt/konċessjoni oħra tal-gvern minħabba fi ksur tal-Att dwar l-Akkwisti Pubbliċi u l-Konċessjonijiet (PPCA) Verifikatur | Tip ta’ Kuntratt jew Permess | 1.3.1Il-Kummissjoni tal-Konċessjoni tal-Akkwist Pubbliku (PPCC) tiżviluppa u żżomm Lista ta’ Esklużjoni ta’ persuni li nstabu ħatja li kisru l-Att dwar il-PPC u/jew ir-regoli u l-linji gwida stabbiliti fih | FMC, TSC u FUP li għandhom valur ta’ aktar minn US$ 10000,00 | Gwida/Proċedura tal-Verifika: | Metodu tal-Verifika | Frekwenza tal-Verifika | Għan:L-għan ta’ din il-proċedura huwa li jiġi żgurat li l-applikanti kollha għal kuntratti jew permessi tal-foresti mhumiex qed jiksru l-Att dwar il-PPC li jirregola l-għotja tal-konċessjonijiet u kuntratti oħra.Kontroll Regolatorju:Applikant għal-liċenzjar tal-foresti ma jridx jiġi eskluż milli joffri għal konċessjoni u kuntratti pubbliċi oħra minħabba fi vjolazzjonijiet ta’ regoli tal-offerti stabbiliti mill-PPCC. Offerenti li jirnexxu jridu jiġu kkontrollati mal-lista ta’ esklużjoni attwali/aġġornata li hija prodotta u miżmuma mill-PPCC taħt it-taqsima 44 tal-Att dwar il-PPC, li tipprekludi ċerti entitajiet milli jingħataw konċessjoni bħala riżultat tal-preżenza ta’ ċerti kondizzjonijiet wara applikazzjoni u/jew offerta li tirnexxi. | Deskrizzjoni:Sabiex jiġi żgurat li jkunu ġew sodisfatti r-rekwiżiti hawn fuq, l-LVD irid jivverifika li l-applikant mhuwiex fuq il-lista tal-esklużjoni tal-PPCC. Il-lista tal-esklużjoni tal-PPCC għandha tkun waħda mid-dokumenti mqiegħda fid-dominju pubbliku kif indikat fl-Anness IX ta' dan il-Ftehim.Mezzi ta’ verifika:1.Konsultazzjoni mal-PPCC2.Analiżi tad-dokument | Darba matul il-perijodu tal-kuntratt | Referenzi: Taqsimiet 44, Att dwar il-PPC | | PRINĊIPJU 2:L-ALLOKAZZJONI TAL-FORESTI Id-Drittijiet tal-Użu tal-Foresti kopert mill-kuntratt ingħata skont il-Liġi Nazzjonali tar-Riforma tal-Foresti u l-Liġi tad-Drittijiet Komunitarji Indikatur 2.1Il-komunitajiet kollha fir-raġġ ta’ 3.0 kilometri taż-żona proposta għall-konċessjoni (imsejħa "komunitajiet affettwati") ġew ikkonsultati mill-FDA u taw il-kunsens infurmat tagħhom għall-konċessjoni proposta. Verifikatur | Tip ta’ Kuntratt jew Permess | 2.1.1Rapport tal-istħarriġ soċjo-ekonomiku imħejji mill-FDA | FMC,TSC, u FUP li għandhom valur ta’ aktar minn USD 10000,00 | 2.1.2Avviżi bil-miktub tal-laqgħa (laqgħat) ta' konsultazzjoni (avviżi fuq ir-Radju u fil-Gazzetti) | FMC,TSC, u FUP li għandhom valur ta’ aktar minn USD 10000,00 | 2.1.3Minuti u lista ta’ attendenza tal-laqgħat li juru l-punti ewlenin diskussi u l-ftehimiet li ntlaħqu | FMC,TSC, u FUP li għandhom valur ta’ aktar minn USD 10000,00 | 2.1.4Ittra ta’ bona fede iffirmata minn komunitajiet li qed jimpenjaw ruħhom sabiex jinnegozjaw in bona fede ma' detentur tal-kuntratt eventwali | FMC, TSC, u FUP li għandhom valur ta’ aktar minn USD 10000,00 | Gwida/Proċedura tal-Verifika (LAS-LVD-0.2.1) | Metodu tal-Verifika | Frekwenza tal-Verifika | Għan:Il-liġi tenfasizza r-rwol essenzjali ta’ parteċipazzjoni pubblika fil-governanza parteċipatorja, it-trasparenza u l-proċess tat-teħid tad-deċiżjonijiet. L-iskop ta’ din il-proċedura huwa li tiżgura li tingħata aderenza adegwata lil dan l-aspett fid-determinazzjoni u l-allokazzjoni ta’ riżorsi tal-forestrija fil-Liberja.Kontroll Regolatorju:L-FDA ingħatat il-mandat li tiddeċiedi dwar l-użu u l-allokazzjoni ta’ riżorsi tal-forestrija miżmuma bħala sehem fiduċjarju mill-Gvern. Fid-deċiżjoni tal-ippjanar tal-użu tal-art u l-validazzjoni ta’ riżorsi tal-forestrija, il-parteċipazzjoni pubblika tissodisfa rwol ewlieni u jeżisti dmir fuq l-FDA sabiex tinvolvi ruħha mal-komunitajiet affettwati rilevanti. Bil-ħsieb li tiġi żgurata parteċipazzjoni adegwata, jitpoġġew rekwiżiti fuq l-FDA f’termini tan-notifika, l-infurmar, t-tmexxija ta’ laqgħat, l-irrekordjar ta’ kummenti u l-konsiderazzjoni tal-input ta’ dawn il-komunitajiet. Dan l-approċċ parteċipatorju jiżgura li jitqiesu l-opinjonjiet ta’ partijiet interessati rilevanti u li tittieħed deċiżjoni infurmata f'termini tal-ippjanar tal-użu tal-art u l-validazzjoni ta’ riżorsi tal-forestrija. Skont manwal approvat maħruġ mill-FDA wara proċess ta’ tħejjija parteċipatorja, il-komunitajiet affettwati jinkludu dawk f’raġġ ta’ 3.0 kilometri miż-żona tal-konċessjoni. | Deskrizzjoni:L-LVD għandu jivverifika li l-FDA tippjana l-użu tal-art tal-foresti tagħha permezz ta' konsultazzjonijiet meħtieġa b'mod statutorju ma’ komunitajiet u partijiet interessati oħra. Fil-każ ta' konsultazzjonijiet ma' komunitajiet, l-LVD għandu jikkonferma l-fatt u l-kwalità tal-konsultazzjonijiet permezz ta’ reviżjoni tad-dokumentazzjoni, inkluż ir-rapport tal-istħarriġ soċjo-ekonomiku u l-ħin u l-arranġamenti relatati mat-tmexxija u d-diskussjonijiet fil-laqgħat. Jekk ikun meħtieġ, l-aġenziji l-oħra tal-gvern bħall-Ministeru tal-Affarijiet Interni u l-komunitajiet affettwati rilevanti jistgħu jiġu kkonsultati.Mezzi ta’ verifika:1.Konsultazzjoni mal-FDA u, jekk ikun meħtieġ, il-Ministeru tal-Affarijiet Interni u komunitajiet affettwati2.L-analiżi tad-dokument | Darba matul il-perijodu tal-kuntratt | Referenzi: NFRL (4.1-4.5); Regolament 102-07(21-22) Regolament 104-07(62) Taqsima 87 tal-Att dwar il-PPC | | Indikatur 2.2Qabel l-allokazzjoni tal-kuntratt tal-foresti, l-FDA kisbet Ċertifikat tal-Konċessjoni mill-Ministeru tal-Ippjanar u l-Affarijiet Ekonomiċi, li japprova l-pjan ta’ konċessjoni sottomess mill-FDA u jikkonferma li l-konċessjoni proposta hija konsistenti mal-għanijiet tal-iżvilupp nazzjonali Verifikatur | Tip ta’ Kuntratt jew Permess | 2.2.1Pjan ta’ konċessjoni sottomess mill-FDA lill-Ministeru tal-Ippjanar u l-Affarijiet Ekonomiċi (MPEA) fir-rigward tal-konċessjoni tad-detentur tal-kuntratt | FMC, TSC, u FUP li għandhom valur ta’ USD 10000,00 jew aktar | 2.2.2Ċertifikat tal-konċessjoni (jew approvazzjoni bil-miktub) maħruġ mill-MPEA lil FDA, li jawtorizza lil FDA sabiex tibda attività’ tal-allokazzjoni tal-konċessjoni/ kuntratt għaż-żona tal-foresta speċifikata | FMC, TSC, u FUP li għandhom valur ta’ USD 10000,00 jew aktar | Gwida/Proċedura tal-Verifika (LAS-LVD-0.2.2) | Metodu tal-Verifika | Frekwenza tal-Verifika | Għan:Il-proċedura timmira sabiex tivverifika li l-għanijiet tal-forestrija tal-Liberja jinqabdu fil-pjan tal-iżvilupp ġenerali tal-pajjiż kif endorsjat mill-MPEA permezz tal-ħruġ ta' ċertifikat tal-konċessjoni.Kontroll Regolatorju:L-FDA trid tiżgura li l-foresta li trid tiġi allokata hija adattata għall-forestrija kummerċjali u li ġie żviluppat pjan ta’ konċessjoni sabiex tiġi żgurata l-konformità mar-rekwiżiti kollha provduti mill-NFRL u l-Att dwar il-PPC, li jirrispetta ż-żoni protetti u d-drittijiet ta’ komunitajiet affettwati speċjalment għall-użu ta’ prodotti tal-foresti li mhumiex tal-injam. | Deskrizzjoni:L-LVD irid jivverifika li l-MPEA fil-fatt ħareġ ċertifikat tal-konċessjoni lill-FDA abbażi ta’ reviżjoni tal-pjan tal-konċessjoni żviluppat u sottomess mill-FDA sabiex jiġi żgurat li r-rekwiżiti għal proċedura ta’ offerti kompetittivi jiġu sodisfatti kif provdut mill-NFRL u l-Att dwar il-PPC. Dan isir permezz tal-konsultazzjoni mad-Dipartiment Legali u/jew Kummerċjali tal-FDAMezzi ta’ verifika:1.Konsultazzjoni mal-PPCC u/jew id-Dipartimenti Legali u Kummerċjali tal-FDA2.Analiżi tad-dokument | Darba matul il-perijodu tal-kuntratt | Referenzi: Regolament 104-07 (5.2(a)(i)) l-Att dwar il-PPC (46) | | Indikatur 2.3Id-detentur tal-Kuntratt ikkonforma ma’ rekwiżiti statutorji ta’ prekwalifikazzjoni u kkwalifika kif mistħoqq mill-FDA sabiex (i) jopera fis-settur tal-forestrija, u fil-każ tat-TSC u FMC, (ii) jitfa’ offerta għall-kuntratt Verifikatur | Tip ta’ Kuntratt jew Permess | 2.3.1Rapport tal-kumitat ta' prekwalifikazzjoni fir-rigward tal-proċess tal-prekwalifikazzjoni | FMC, TSC u FUP li għandhom valur ta’ USD 10000,00 jew aktar | 2.3.2Ċertifikat validu ta’ prekwalifikazzjoni maħruġ mid-detentur tal-kuntratt | FMC, TSC u FUP li għandhom valur ta’ USD 10000,00 jew aktar | 2.3.3Ikklirjar tat-taxxa li ma juri l-ebda arrettrati tat-taxxa fid-data tas-sottomissjoni | FMC, TSC u FUP li għandhom valur ta’ USD 10000,00 jew aktar | 2.3.4Garanzija ta' likwidità minn bank b’reputazzjoni fid-data tas-sottomissjoni | FMC, TSC u FUP li għandhom valur ta’ USD 10000,00 jew aktar | 2.3.5Iċ-ċertifikat tar-reġistrazzjoni tan-negozju kien jeżisti qabel iċ-ċertifikat tal-prekwalifikazzjoni | FMC, TSC u FUP li għandhom valur ta’ USD 10000,00 jew aktar | Gwida/Proċedura tal-Verifika (LAS-LVD-0.2.3) | Metodu tal-Verifika | Frekwenza tal-Verifika | Għan:L-għan ta’ din il-proċedura huwa li jiġi vverifikat li kumpanija li qed tapplika għal liċenzja tkun ikkonformat mar-rekwiżiti kollha ta’ prekwalifikazzjoni rilevanti u għalhekk tissodisfa l-kriterji tal-proċess tal-offerti.Kontroll Regolatorju:L-FDA trid tiżgura li r-rekwiżiti kollha ta' prekwalifikazzjoni ġew sodisfatti minn detentur ta' kuntratt partikolari qabel il-proċess tal-offerti u/jew il-kisba tar-riżors tal-foresti. Ir-rekwiżiti ta’ prekwalifikazzjoni fost affarijiet oħra jinkludu: (1) Artikoli ta' inkorporazzjoni mill-Ministeru tal-Affarijiet Barranin (MOFA), (2) Ċertifikat ta’ reġistrazzjoni tan-negozju mill-MOCI, (3) L-ikklirjar tat-taxxa mill-Ministeru tal-Finanzi (MOF), u (4) Garanzija ta’ likwidità minn bank b’reputazzjoni. | Deskrizzjoni:L-LVD irid jivverifika li r-rekwiżiti ġew sodisfatti fil-ħin stabbilit mil-liġi. Dan ifisser li ċ-Ċertifikat ta’ Prekwalifikazzjoni irid ikun ġie ddatat qabel mid-detentur tal-kuntratt jew iċ-ċertifikat tar-reġistrazzjoni tan-negozju tal-proċessur, l-ikklirjar tat-taxxa, u l-garanzija tal-bank meħtieġa.Mezzi ta’ verifika:1.Konsultazzjoni mal-FDA, l-MOF, l-MOFA u l-MOCI.2.Analiżi tad-dokument | Once during the Contract period | Referenzi: NFRL (5.2(a)(i); Regolament 103-07 (41-46) | | Indikatur 2.4Il-kuntratt tal-foresti inħareġ għall-offerti skont il-proċess tal-offerti kompetittiv u r-regoli stabbiliti mill-Att dwar l-Akkwist Pubbliku u l-Konċessjonijiet u r-Regolamenti maħruġa mill-FDA Verifikatur | Tip ta’ Kuntratt jew Permess | 2.4.1Avviż ta’ offerta pubblika | FMC, TSC u FUP li għandhom valur ta’ aktar minn USD 10000 | 2.4.2Rapport tal-bord tal-evalwazzjoni tal-offerta għall-konċessjoni | FMC, TSC u FUP li għandhom valur ta’ aktar minn USD 10000 | 2.4.3Rapport tad-diliġenza dovuta mill-FDA | FMC, TSC u FUP li għandhom valur ta’ aktar minn USD 10000 | 2.4.4Rapport finali tal-bord tal-evalwazzjoni tal-offerta lill-Kumitat Inter-Ministerjali tal-Konċessjonijiet (IMCC) | FMC, TSC u FUP li għandhom valur ta’ aktar minn USD 10000 | 2.4.5Rakkomandazzjonijiet tal-IMCC lill-President | FMC, TSC u FUP li għandhom valur ta’ aktar minn USD 10000 | Gwida/Proċedura tal-Verifika (LAS-LVD-0.2.4) | Metodu tal-Verifika | Frekwenza tal-Verifika | Għan:L-għan ta’ din il-proċedura huwa li jiġi vverifikat li l-liċenzja tal-foresti għal operazzjonijiet kummerċjali tal-foresti ngħatat abbażi ta' proċess kompetittiv tal-offerti kif rikjest mil-liġi.Kontroll Regolatorju:Il-liġi tirrikjedi li ladarba tiġi sottomessa offerta, l-offerti jiġu evalwati mill-bord tal-evalwazzjoni tal-offerta għall-konċessjoni, li imbagħad jissottometti rapport tal-evalwazzjoni tal-offerta fi żmien 60 jum lill-entità tal-konċessjoni (f'dan il-każ l-FDA). Wara dan, l-FDA tista’ tikkonkludi rapport ta' diliġenza dovuta dwar l-offerti kollha rakkomandati. Imbagħad il-bord tal-evalwazzjoni tal-offerta għall-konċessjoni se jissottometti rapport finali lill-IMCC. L-IMCC imbagħad se jirrevedi r-rapport u jissottometti r-rakkomandazzjonijiet tiegħu lill-President għad-deċiżjoni finali. | Deskrizzjoni:L-LVD irid jivverifika li r-rekwiżiti msemmija hawn fuq ġew sodisfatti billi l-ewwel jikkonsulta u jivverifika l-eżistenza u l-validità tad-dokumenti meħtieġa mad-Dipartiment Kummerċjali u/jew id-Dipartiment Legali tal-FDA. Jekk tinħtieġ aktar kjarifika, l-LVD jista’ jikkonsulta mal-Kumitat tal-Evalwazzjoni tal-Offerta għall-Konċessjoni u/jew mal-IMCC.Mezzi ta’ verifika:1.Konsultazzjoni mal-FDA, l-IMCC u l-PPCC2.Analiżi tad-dokument | Darba matul il-perijodu tal-kuntratt | Referenzi: NFRL (3.3 &5.2(a)); l-Att dwar il-PPC (115(1)&(2) u 116); u r-Regolamenti tal-FDA 104, Taqsima 31-36 | | Indikatur 2.5:F’każ ta’ permess tal-użu privat (PUP), il-kuntratt ingħata mal-permess bil-miktub tas-sid ivverifikat tal-art Verifikatur | Tip ta’ Kuntratt jew Permess | 2.5.1L-att validu tal-proprjetà tas-sid tal-art privata | PUP | 2.5.2Il-permess bil-miktub tas-sid tal-art privata | PUP | Gwida/Proċedura tal-Verifika (LAS-LVD-0.2.5) | Metodu tal-Verifika | Frekwenza tal-Verifika | Għan:L-għan ta’ din il-proċedura huwa li jiġi żgurat li l-PUP jingħata biss fejn is-sjieda tal-art privata hija stabbilita b’mod ċar u mal-approvazzjoni bil-miktub tas-sid tal-art.Kontroll Regolatorju:L-LVD huwa meħtieġ li jivverifika lis-sid ta’ art privata maħsuba li tkun is-suġġett ta’ PUP. Dan se jinvolvi l-ikkontrollar tal-att tal-proprjetà sottomess mar-rekords pubbliċi fiċ-Ċentru għar-Rekords u d-Dokumentazzjoni Nazzjonali (CNDRA). | Deskrizzjoni:L-LVD irid jivverifika li r-rekwiżiti msemmija hawn fuq ġew sodisfatti l-ewwel billi jirrevedi t-titolu tal-proprjetà, u imbagħad billi jikkonferma li l-permess bil-miktub huwa fil-fatt mis-sid tal-art.Mezzi ta’ verifika:1.Konsultazzjoni mal-CNDRA2.Analiżi tad-dokument | Darba matul il-perijodu tal-kuntratt | Referenzi: NFRL Taqsima 5.6 | | Indikatur 2.6F’konsultazzjoni mal-partijiet interessati u abbażi tar-rapport tal-istħarriġ soċjo-ekonomiku tagħha, l-FDA ħejjiet mappa integrata li turi ż-żona tal-kuntratt u żoni tal-art maġenbha bħal konċessjonijiet oħra, żoni protetti tal-foresta u art privata. Verifikatur | Tip ta’ Kuntratt jew Permess | 2.6.1Il-mappa tal-FDA li turi ż-żona tal-konċessjoni inkwistjoni u tindika artijiet maġenbha | FMC, TSC, FUP | 2.6.2Ir-rappport tal-infurzar tal-FDA (ir-Rapport ta’ Verifika tal-konformità mal-FDA) | FMC, TSC, FUP | Gwida/Proċedura tal-Verifika (LAS-LVD-0.2.6) | Metodu tal-Verifika | Frekwenza tal-Verifika | Għan:L-għan ta’ din il-proċedura huwa li jiġi vverifikat li ż-żona tal-konċessjoni mogħtija lid-dententur tal-kuntratt ma taffettwax l-art fil-pussess ta' detentur(i) ieħor(oħra) tal-kuntratt jew żona protetta tal-foresta.Kontroll Regolatorju:Huwa essenzjali li kull żona tal-kuntratt tiġi demarkata kif suppost sabiex jiġi evitat li żoni ta' konċessjoni jirkbu fuq xulxin jew jaffettwaw żoni protetti tal-foresti | Deskrizzjoni:L-LVD għandu jivverifika li dawn ir-rekwiżiti ġew sodisfatti billi jikkontrolla l-validità tal-mappa tal-konċessjoni mad-Dipartiment tar-Riċerka u l-Iżvilupp u d-Dipartiment tal-Infurzar tal-Liġi tal-FDA.Mezzi ta’ verifika:1.Konsultazzjoni mad-Dipartimenti tar-Riċerka u l-Iżvilupp u tal-Infurzar tal-Liġi tal-FDA2.Analiżi tad-dokument | Darba matul il-perijodu tal-kuntratt | Referenzi: COCS SOP (7, 8, 19, 20 & 21) Regolament 109-07 | | Indikatur 2.7Id-detentur tal-foresti issottometta garanzija tal-offerent flimkien mal-offerta tiegħu għall-kuntratt tal-foresta lill-FDA Verifikatur | Tip ta’ Kuntratt jew Permess | 2.7.1L-irċevuta tal-garanzija tal-offerent maħruġa mill-FDA | FMC u TSC | Gwida/Proċedura tal-Verifika (LAS-LVD-0.2.7) | Metodu tal-Verifika | Frekwenza tal-Verifika | Għan:L-għan ta' din il-proċedura huwa li jiġi vverifikat li l-offerent ikun issottometta l-garanzija statutorju meħtieġ u ssodisfa r-rekwiżiti rilevanti.Kontroll Regolatorju:Ir-Regolamenti tal-FDA 104-07 jirrikjedu li l-offerenti għall-FMC u t-TSC jissottomettu garanzija ta’ offerta flimkien mal-offerta tagħhom. Il-garanzija għandha tkun valida għal mill-inqas 12-il xahar u fl-ammont ugwali għal 1/6 tal-miżata annwali taż-żona determinata għal kuntratt partikolari. Barra minn hekk, il-garanzija trid tinħareġ minn istituzzjoni kompetenti u awtorizzata fil-Liberja.Skont it-Taqsima 43 tar-Regolament 104-07, fi żmien 30 jum wara l-għażla tal-offerent ir-rebbieħ, l-offerent ir-rebbieħ jista’ jitlob lura l-garanzija oriġinali billi jiddepożita ammont tal-garanzija fi flus mal-Bank Ċentrali tal-Liberja jew bank ieħor maħtur uffiċjalment sabiex iżomm il-kontijiet tal-FDA u jippreżenta l-prova tad-depożitu lill–FDA. Ir-Regolament jipprovdi wkoll li mal-preżentazzjoni fil-ħin tal-prova tad-depożitu tal-valur tal-garanzija mal-Bank Ċentrali tal-Liberja, l-FDA għandha tirritorna l-garanzija oriġinali lill-offerent ir-rebbieħ. Madankollu, jekk l-offerent ir-rebbieħ jonqos milli joffri prova ta’ depożitu fi żmien 30 jum wara l-għażla, l-FDA għandha tiġbed mill-garanzija u tiddepożita l-fondi mal-Bank Ċentrali tal-Liberja jew bank ieħor iddeżinjat uffiċjalment sabiex iżomm il-kontijiet tal-Awtorità. Fl-aħħarnett, jekk l-offerent ir-rebbieħ u l-Gvern jeżegwixxu l-kuntratt fir-rigward ta' liema ġie sottomess il-garanzija, l-FDA għandha tirranġa li tikkredita l-fondi depożitati lejn kwalunkwe ammonti li l-offerent ir-rebbieħ għandu jagħti lill-Gvern skont il-kuntratt. | Deskrizzjoni:L-LVD irid jivverifika li r-rekwiżiti ġew sodisfatti billi jikkonsulta ma’, u jivverifika l-validità tal-Irċevuta tal-Garanzija tal-Offerenti mad-Dipartiment Kummerċjali u/jew Finanzjarju tal-FDA.Mezzi ta’ verifika:1.Konsultazzjoni mad-dipartimenti Kummerċjali / Finanzjarji tal-FDA2.Analiżi tad-dokument | Darba matul il-perijodu tal-kuntratt | Referenzi: Regolament 104-07 (43 & 61(b)) COCS SOP (9) | | Indikatur 2.8Id-detentur tal-kuntratt jiddepożita garanzija ta’ prestazzjoni inizjali fil-perijodu speċifikat mil-liġi wara l-konklużjoni tan-negozjati tal-kuntratt Verifikatur | Tip ta’ Kuntratt jew Permess | 2.8.1Kopja tal-garanzija tal-prestazzjoni ddepożitat fi żmien 90 jum mill-konklużjoni tan-negozjati | FMC | 2.8.2Kopja tal-garanzija tal-prestazzjoni ddepożitat fi żmien 30 jum mill-konklużjoni tan-negozjati | TSC | Gwida/Proċedura tal-Verifika (LAS-LVD-0.2.8) | Metodu tal-Verifika | Frekwenza tal-Verifika | L-għan:L-għan ta’ din il-proċedura huwa li jiġi vverifikat li l-garanzija tal-prestazzjoni meħtieġa ġiet ddepożitata fil-perijodu taż-żmien meħtieġ.Il-Kontroll Regolatorju:Ir-Regolament 104-07 jirrikjedi li d-detenturi tal-kuntratt tal-FMC u t-TSC (iżda mhux l-FUP jew il-PUP) jissottomettu garanzija tal-prestazzjoni fil-perijodu taż-żmien meħtieġ:1.FMC: il-garanzija tal-prestazzjoni trid tiġi sottomessa fi żmien 90 jum fl-ammont ta' 150000 USD (inqas minn 100000 ha) jew sa 250000 USD (aktar minn 100000 ha2.TSC: il-garanzija tal-prestazzjoni fi żmien 30 jum fl-ammont ta’ 25000 USD. | Id-deskrizzjoni:L-LVD irid jivverifika li r-rekwiżiti msemmija hawn fuq ġew sodisfatti billi jikkonsulta ma’ u jivverifika l-eżistenza u l-validità tal-garanzija tal-prestazzjoni mad-Dipartiment Kummerċjali u/jew Finanzjarju tal-FDA.Mezzi ta’ verifika:1.Konsultazzjoni mad-Dipartimenti Kummerċjali u/jew Finanzjarji tal-FDA2.L-analiżi tad-dokument | Darba fil-bidu tal-perijodu tal-kuntratt | Refer